text:
mercoledì 29 giugno 2016
Glagns di ricuarts intal glemuç de vite
Il vivi di une frute lontan de int, intai agns Sessante nol jere tant facil. Mi pareve di vivi dome cuant che o jeri a scuele e mi visi che a mi plaseve lei, oh chel sì che mi plaseve, e forsit in mût no tant… "normâl"! E cemût podevio fâ jessint che in cjase si viodeve dome “La famiglia cristiana” e la “Vita cattolica”, une volte a la setemane (si steve cussì pôc a ..divorâlis): o finivi par preâ che e rivâs Dileta, une siorute maranese che e rivave cul Mosquito e la sô cassute di saradelis leade al puartepacs, fin tai cjasâi cu la stale dongje (lì che o vivevin nô) di solit il vinârs.
Mê mari e comprave lis saradelis par fâlis in “saôr” e Dileta, chê benedete femenute vedue, cui voi celescj inta musute di madone, dute vistude di neri, come ch'al jere costum par lis veduis, e involuçave lis saradelis o lis masanetis cun cjarte di fotoromançs o di “intimità” e mi sintivi une siore a podê lei simpri une part di contis o pûr la fin, mai une robe interie, ma, come che si dîs, simpri miôr di nuie! Che si capìs, a scuele la mê mestre adorade mi deve ducj i libris che e veve a disposizion inte biblioteche, ma une volte finûts (e o stevi tant pôc a finîju) o jeri simpri cun chê fan...
O ài in tal ricuart une sene: o passavi, chê dì alì, dongje la cjase dal responsabil de Agjenzie 5 (jo o vivevi inte Agjenzie 4) e, butant il voli a traviers un barcon viert, o ‘nd ài viodûts tancj di chei libris, ma tancj, di no crodi trops che a jerin; cence flât no mi soi fate scrupul, o ài blocade la bici e no sai nancje jo par trop timp che o soi restade in adorazion di chel ben di Diu! Li al steve il Sior Vigo, la sô femine, maestra Maria, la bielece de Montessori cu lis strecis come une corone ator de bielissime muse, e insegnave a Malisane, li che o jeri a scuele jo, e sô fie, une volte deventade mestre ancje jê, e à vût come arlêf gno fradi piçul, Giannino. Passâts plui di cuarante agns, mi soi sintude a saludâ, intun discount, di une siore e i ài rispuindût: “Bundì, ma che mi perdoni, ese sigure di cognossimi?” La siore cu la vôs cuiete e zentile mi à rispuindût: “Si, lei è Barbara Battel ed io sono Marisa Vigo...” La mestre di gno fradi Giannino!!! O ài pudût contâi cetante maravee che o ài provât intal viodi ducj i centenârs di libris che e vevin inte sô famee e mi à fât tornâ frute! Ridint e comovude la mestre Marisa mi à dît: "Barbara, parcè no sestu vignude dentri… nus varès fat tant plasê..." Ta chei timps il comandament (di mê mari) in preonte i dîs di Mosè al jere: "Mai 'ndar pae case de chealtri" (jo o soi venite di divignince, ven a stâi, voltât par furlan) "Mai lâ inte cjase di chei altrîs".
Etichetis: Barbara Battel, Contis, Gjenar romantic
lunedì 27 giugno 2016
Never Stop (Discotheque)
A jerin i agns 80 cuant che Toni e Marc a levin ator tes discotechis par divertîsi, cognossi int e magari “cumbinâ”. A vevin miôr lâ a finîle ta chei ambients dulà che si podeve scoltâ un fregul di musiche rock o punk, o alternative, dark o magari ancje house. Insome, ambients che no fasevin storiis se tu vevis lis cotulis e lis golainis di tô mari pûr jessint om, un çuf zâl fosforessent o i bregons sbregâts o i cjavei parâts sù a fuarce di lache Cadonet. E a balavin bessôi i Cure, i Smiths, i Clash, i Sex Pistols, Siouxsie, Dead Or Alive, Echo & The Bunnymen… no, la solite musicate comerciâl passade a la storie. Chei che no san a disin che la musiche dai 80 e faseve schifo… mah? Forsi chê comerciâl... ma chê alternative e jere bielonone. Intun nûl di fum i doi praticamentri no vevin relazions cui altris aventôrs dal ambient e a speravin dome che une bielone cotonade si ziràs de lôr bande. Toni al oreve cognossi int gnove, soredut fantatis ma Marc al jere gjelôs, vint pôre di restâ di bessôl; cussì al faseve di dut par avilî l’amì.
« Chê là? Che là no ti cagarà mai! No tu le viodis ce ande? »
« Chê li ? Adiu ce brute ! E à i dincj stuarts ! »
« Sêstu mat? No âstu viodût ce nasopio ? »
E vie cussì. Fin cuant che Toni si è stufât e nol è lât plui a cjoli l’amì cun variis scusis. Al leve di bessôl te discoteche. Al pierdè simpri i contats cun chel ostie di Marc, nancje interessantsi plui di chel rompibalis. Cancelât l’amì par simpri.
Une sere Toni al brincà in disco une biele stangje more alte cirche un metri e otante cuntun fisic di modele. No le veve mai viodude prime. E veve la piel un fregul scure e, cuant che lui al tacà a domandâi alc cuntune scuse, jê i fevelà par talian cun acent portoghês. E jere une brasiliane che e lavorave in boutique. Pûr jessint la plui biele de discoteche i fevelà a Toni cun simpatie e cence caghe e lui si impensave di vê fat ben a bandonâ l’amì. Insome, e podeve nassi une relazion. Lui e la biele Romilda si jerin dâts apuntament pe setemane dopo ma, rivade la sabide dopo, lui no le viodè. E nancje chê dopo, e nancje chê dopo. E finì la stagjon e Toni si domandà ce fin che e veve fate Romilda. Sparide.
Cualchi setemane daspò, judant un so barbe al sblancjâ la cusine, le viodè, Romilda. E jere la sô foto suntun sfuei di gjornâl za maglât di tempere; l’articul relatîf a la foto al diseve: INCIDENTE FATALE ALLA GIOVANE COMMESSA .
Conturbât, Toni, al conservà foto e articul.
I agns a son passâts e lui di tant timp si è butât su la piture figurative. I soi cuadris a son biei pardabon… pecjât che al pituri simpri il stes sogjet…
di Checo Tam
Etichetis: Checo Tam, Contis, Famei, Gjenar romantic
venerdì 24 giugno 2016
Migo pôre dal bosc, jo!
Intal bosc di Cjarlins no cor dome la linfe vitâl, chê vegjetâl par capîsi, cun sientificitât studiade, ma e cor ancje chê de grande umanitât par vie che il bosc al è stât simpri simbiotic di une vore di timp indaûr, fin dai timps de sô nassite, cui abitants dal lûc. Culture bielzà di secui seculorum puartade a vivi il bosc cun rispiet, cun amôr, cun dedizion pai dons preziôs che di lui a vignivin fûr. Odillo mi conte di cemût che a vignivin assegnadis a lis fameis dal paîs ciertis strichis di un tot di metris, no simpri compagnis a secont dal numar di chei che a fasevin domande, leant ancje une piece sul prin len di ca e di là dal troi. Di chel moment a li indenant al scomençave il grant lavôr di netâ la tiere dai sterps e dai baraçs, pulizie e selezion des ramacis par gruessece e metilis adun in fassinis ordenadis dongje dal troi, come se e fos une capane dai indians: il dut lavorant di buine uce cul massanc e dome cun chel: i tais a vevin di jessi nets e a la fin il bosc al deventave miôr di un zardin dal rinassiment. Il re dal bosc al è, cence fal, il rôl, i princips a son i frassins, cjarpits, olms e intant che il re rôl al partìs adalt, cence che nissun lu tocj, chei altris, invezit daspò uns disesiet agns a vegnin taçâts parcè che intal so DNA al è scrit di fa çoc e chei lens li dopo a vignaran gjavâts. Il gjavâ chês basis gruessis di chescj lens li e je clamade la “respe”. Grant lavôr, cidin lavôr, ma a la fin al varès puartat tant di chel ben intes fameis, pai Inviers cetant frêts come che a jerin in chei agns: là che al è il fûc, cul cjalt des flamis intor dal spolert a jerin i musieluts ros dai fruts, lis musis ridintis dai grancj si ben che parsore dai cerclis in bore al jere dome un citut di lat a pene molt, cun dongje une polentute a pene strucjade su la bree e cun parsore segnade, di une man devote cuntun platel tignût in tai, une crôs. Cussì pôc... ma cussì tant, in tal nuie che al jere par scuasi ducj! Cun Jan piçul, alc di plui dai doi agns, che al scomençave a meti adun lis primis frasutis, o lavin dispès de bandis dal bosc di Saçîl o ancje bande Code Colune, o scoltavin il riclam dai ucieluts il martielâ dal pic vert, o amiravin i rais dal soreli che a fasevin lusî il celest intes alis de gjaie... ."None Barbara , None Barbara ..." cuant che il gno piçul al à cualchi cencenament inte vôs al vûl disi che al è daûr a meti dongje la sô frase e jessint che il nestri Jan al à di tignî front a trê lenghis (furlan cun nô e cun so pari, sloven cun sô mari e talian cui siei amîs de scuele materne) de sô polse o capìs che al è daûr a sgarfâ intun dai trê baûi des lenghis par fâmi la domande: "None Barbara cui... cui... cui "A B I T I E" intal bosc?" Mi sarès plasût fruçâlu di bussadis, di tant brâf che al jere stât a meti dongje la frasute fasint dome une piçule traduzion leterâl dal verp! Cun dutis lis cjastronadis che o butin fûr noaltris, crodint di fevelâ ben, il nestri piçul poliglot al jere scuasi al nivel di un premi Nobel! " Viodistu piçul me, intal bosc a vivin dutis lis personis che i àn volût ben al nono Odilo , cuant che al jere piçul come te, chês che i àn volût ben al to papino cuant che ancje lui al jere strissinit come te e che ti vuelin ben ancje a ti, parcè che ancje tu tu sês di Cjarlins..." Movint il cjavut a dî di sì, il nestri biondut a mi rispuint biel planchin e dolç::" Sì, jo o soi di Cjarlins, ma ancje un pôc di... Sant Andrât ...." Ma za i siei voi a cjalin il distac dal svol, sul rivâl de fuesse, di un airon ros...
di Barbara Battel
Etichetis: Barbara Battel, Contis, Gjenar romantic
mercoledì 22 giugno 2016
E je piês la cjoche di pan che di vin
No ducj inte lôr vite, magari cuntun biel curtîl denant, a àn podût fâsi sù une cjase.
Diu, une cjase e je une robe serie, nol è un mateç e tant mancul cuatri modons che si puedin meti sù un parsore chel altri ogni dì, ancje se a dî la veretât, cualchidun a 'nd à fatis sù plui di cent.
Se ducj a fasessin cussì, Diu nus vuardi. In chest mont, nol cjatarès un cjanton par fâ sù il so nît nancje un passarin. Sergji, nol jere propit un di chei, no si sa, se par sô fortune o sfortune, te sô vite nol veve tirât sù nancje une parêt. Puaret, par chest, si lu viodeve ator tal paîs simpri avilît.
Ma une dì, forsit par no sintîsi di mancul di nissun, e par che la malinconie no cjapàs masse pît, si à fate une cjasute dal dut stravagant. Âstu presint il cai?
Lui nol jere di mancul. Insome al veve comprât un russaç, une vere cjasute, indulà che dentri al veve dut ce che i coventave: par mangjâ, par durmî, par parâsi de ploie, dal soreli, dal cjalt e dal frêt.
Cussì dut content al è partît vie pal mont. Par tancj agns al à cjaminât par trois, su stradis e stradelis sintintsi il paron, no dome dal so russac, ma di dut ce che al viodeve. Parfin di chei cîi parsore dal so cjâf, indulà che al passave, di chês vals ai siei pîts, e dai mârs che comparivin sot i siei vôi?
Al sintive jenfri il so cûr che dute chê robe e jere sô, ancje se mai une volte, par dut chel ben di Diu al ves tirât fûr un franc de sô sachete. Cualis tassis, cuale prediâl, paron di dut come lis cisilis tal cîl. Sergji, lontan di ogni intric e sigûr che il mont al fos dal dut so, si sintive l’om plui fortunât su cheste tiere.
Ma le cuaie no va simpri par chel agâr, lu salte. E cussì ancje cheste volte, tant che Sergji, forsit colpe de nostalgie, al jere tornât tal borc d’indulà che al jere partît.
Tal paîs, a riviodilu, ducj e jerin contents, soredut i canais cuant che al contave lis sôs bielis aventuris.
Dome Rem, il plui siôr dal paîs, che al comanadave par dut a sintî la sô storie si jere rabiât. Cussì tant, fin di mandâlu a clamâ.
Che chel vagabont al fos tant content lu copave dome il pinsîr. Propit lui, che si sintive plui potent cuant che i contavin des disgraciis di chei altris, nol podeve sopuartâ chel afront.
“Sergji, tu âs di spiegâmi cemût, tu che no tu sês paron nancje dai botons de tô cjamese, tu fasis a jessi simpri tant content. E se tu mal insegnis ancje a mi, ti promet che o fasarai dut ce che tu mi domandis. - Chês a son stadis lis primis peraulis di chel om tant bondançôs e potent.
Sergji, che nol jere un pote, a chê domande, cence pierdi timp, alçât sù de cjadree indulà che al jere sentât, come che al fos un predi, subit, al à tacât cul so sermon.
“Ognidun di nô, siôr paron – par rispiet, ancje se di fruts a lavin a scuele insiemi, lu clamave siôr paron e i dave dal vô – al è tormentât dal pinsîr che se nol è vuê, al vignarà un doman, che al varâ di lâ a mangjâ il lidric de bande dal poc. Un fastidi, un magon che al tormente ducj, ma che al devente une vere tribulazion man man che a cressin lis nestris bondancis.
Cheste e je la vuestre disgracie, Siôr Paron. Ven a stâi, chê di savè che dutis lis vuestris ricjecis: cjasis, cjamps, palaçs, la aghe che a bevin e l’aiar che respirin i vuestris paisans, une volte che no tirarês plui flât e varês, par fuarce, di lassâlis in chest mont. Cun di plui, bondancis che no finaran nancje ai vuestris fîs, che par tant che us somein, lis mangjaran dutis par paiâ i avocats.
Chest siôr Rem – cumò Sergji si jere fat plui coragjo e lu clamave siôr Rem - al è ce che us lambiche, ce che us gjave il bontimp. Regalait a la int dal paîs dut ce che a vês ingrumât e o soi sigûr che cussì la mê gjonde la cognossarès ancje vô.”
Sergji, lu veve tocjât tal vîf, i veve dite la sacrisante veretât, tant che la bote lu veve copât. Cun di plui pal impegn che si jere cjapât, par prionte denant di un nodâr, nol podeve plui tirâsi indaûr. Cussì, dopo une grande fieste, Rem, lis sôs cjasis, i siei cjamps, e dutis lis sôs sostancis lis à lassadis ai siei paisans. Robis di no crodi, tal doman, chel bacan al jere content come une Pasche.
Dome Sergji non stave tant ben: lu veve cjapat la maluserie. Forsit par colpe di chê cjase che Rem, il paron dal paîs, te division de sô robe, i veve lassât.
di Nello Malisano
Etichetis: Contis, Gjenar romantic, Gjenar sociâl, Nello Malisano
lunedì 20 giugno 2016
Gnocis
E jere une domenie mariane. Daspò messe grande, si viodè al Siôr plevan tal curtîl di Checo Lusigne, sorpresone gjenerâl, mancul che par Nore e Tine, lis fantatis de cjase. Daspò dal “riverisco” gjenerâl e dal “sia lodato Gesú Cristo” particolâr, la canaie e scjampà a platâsi daûr di une staipe. Intant, i grancj a faserin comodâ il bonsignôr tal tinel. I nonos, i parîs e lis dôs zovinis i lerin daûr, chei altris si postarin di fûr, cidinantsi a pocadis a spiçarin par ben lis orelis.
Il plevan, espert tal zirâ lis fertais par che no si brusin, si mandà cun sante pachee e paronance visuâl un preambul introdutîf. Cun vocabui e adietîfs juscj al laudave a doi oms furlans. Un al viveve tai cjasâi, grant contadinon, une stale plene di nemâi e trê canais dentri cjase.
Chel altri, stabilît te perifarie di Parîs, al lavorave in feriere, al veve fîs di scuele. E ca il plevan i deti impuartance che, se ben a vivevin in France, in famee si fevelave dome furlan:
- Ah…benon, benon – e disè la none, pensant in alc positîf.
Nore e Tine, cence alçâ i voi, a scrutinavin lis musis dai presints che, a ogni peraule dal plevan, a cambiavin espression: dal suturni al ligriôs e dal sturnît al gaiarin. Il predi al tasè, un cidinôr tant che une smuarse al calà tal tinel, nissun olsave nuie. Bevût un cluc, il plevan al partì in cuarte e...
- Chei doi cristians a son restâts vedui,- viodint ae mari discomude te cjadree, al inzontà di presse:
- E sarès une opare pie viers chestis personis e lis lôr fameis… - e ca al butà une cjalade paterne sore lis frutatis, disint:
- E parcè no, une sistemazion par chestis dôs zovinis che par volontât divine si cjataràn cuntune famee plantade che ur darà contenzion e protezion.
I ufririn un cafè di vuardi e un bicjerin di sgnape, po, par fâ calâ la tension si dismolarin sore lis ativitâts marianis de parochie.
Cognossint a lis zovinis, la sielte di “cui par cui” le fasè il Siôr plevan. A Tine, la minudine, le mandà in France, sigûr che il cambiament di aiar i varès confasût. Nore e restà in paîs, za che la sô energjiche personalitât i permeteve di manovrâ forcje e ristiel. Lis dôs sûrs si sposarin la stesse dì. Daspò de cerimonie a faserin une fotografie sul sagrât.
Coparis, comaris, parincj e amîs a circondarin a lis dôs cubiis cul Siôr plevan tal mieç, content di vê fat, come altris voltis, une opare di caritât cristiane!
di Galliano di Buenos Aires
Publicât di gelo stellato a lis 08:00:00 10 coments
Etichetis: Contis, Galliano di Buenos Aires, Gjenar ironic, Gjenar romantic
mercoledì 15 giugno 2016
L'apontament
Sabide dopomisdì; al è ni vore cjalt e, par cjapâ un pôc di aiar, o tiri fûr la biciclete e o voi a fâ un zîr viers Rivignan. Fra San Martin e Musclet e je une lungje strade strete e in font dal retilini un svolt sec al mene a man çampe.
Rivât dongje il svolt o viôt un vecjo tabarossât intune gabane nere sentât sul parecjar, cul cjâf pleât e al pâr che al duarmi. No olsi a fermâmi e o tiri dret. Slontanantmi mi cole il voli suntun falcet butât intal fossâl e o pensi che forsit al è un contadin che al è stât a seâ intal cjamp e cumò al spiete che a vadin a cjolilu. Torni indaûr sot sere e il vecjo al è ancjemò li, sentât sul parecjar e cul cjâf pleât. Mi fermi e i domandi se al à bisugne di alc e lui, cence alçâ il cjâf, al rispuint che al à un apontament. La vôs dal vecjo e à un sunôr strani, di fâ pôre e o sint frêt jù pe schene. Lu saludi e lui al rispuint cuntun moto dal cjâf; cun dôs pedaladis mi slontani di corse.
Tornant dongje mi fermi a bevi un got intal bar su la strade di San Martin, a pene fûr Codroip. Sentât fûr dal bar o bêf il gno spritz e o pensi al vecjo sentât sul parecjar, cuant che o sint un vosarili dongje di une machine, parcade li denant. Trê zovins cuntun grues bocâl di bire in man, poiâts intor di une 600 Abarth blancje, a ridin e a scherçin. Si capìs che a son bielzà zinzirinâts. O rivi a sintî nome un dai trê: “Dâi, finît la bire, che o lin a bevi la ultime a Musclet e po o lin a cene”. O scjassi il cjâf e o pensi a altri. Un pôc dopo o sint un grues vuicâ di gomis e o viôt partî businant a manete la 600 Abarth, viers San Martin.
L'indoman, sul gjornâl e in grant o lei: “Svolt sassin, une altre tragjedie da la strade. Sul svolt fra San Martin e Musclet, trê zovins cuntune 600 Abarth, a si sfracain cuintri un parecjar.” E po une pagjine interie di coments: Che a jerin brâfs zovins, che un dai trê al lasse une frutine di un an, chel altri al jere a pene maridât e chel altri ancjemò al si varès maridât il mês co ven. A jerin ni vore cognossûts e dut Codroip al è intal sconfuart.
O soi scaturît e mi visi di chei trê, che a ridevin e scherçavin, cence savê che cualchidun ju spietave sul svolt. Mi displâs par lis fameis, ma mi ven di pensâ che sa la son cirude.
Cumò son passats cincuante agns, il svolt fra San Martin e Musclet al è stât staronzât par ben, la strade e je plui largje e intal puest dai parecjars di piere al è un grues guard-rail.
O passi dispès cu la machine par chê strade ma ogni volte, sul svolt, o sint frêt jù par la schene.
di Pauli Jacuss
Etichetis: Contis, Gjenar di orôr, Gjenar fantastic, Gjenar romantic, Pauli Jacuss
lunedì 13 giugno 2016
Spazio 1999
Dal 1976 nô mularie o jerin inviscâts cuntun biel telefilm inglês, “Spazio 1999”. Ta chê volte a jerin dome trê canâi, l’1 e il 2 pa la “Arai” e in plui Cjaudistrie, cheste ultime di agns za a colôrs. Ma e jere cetante plui cualitât di cumò che tu viodis dome cogos (ju coparès!!!), isulis dai famôs, marcjâts di tapêts e int che si barufe. Bon. O varessis di savê la storie de base lunâr Alpha, cu la Lune che, a cause des esplosions nucleârs, e scjampe vie de sô orbite lant ator pal spazi, dome che ta chê volte no si notavin lis incongruencis! A ogni episodi i “Alphans”, tal lôr vagabondâ, a vignivin a contat cun planets e civiltâts umanoidis ma te realtât, dome par rivâ te sisteme di Alpha Centauri (la stele plui dongje dopo dal Soreli) a volaressin 500 mil agns! Ve che alore si son inventâts des sortis di “puartis dal iper-spazi” (Meracul!)
E dopo, cemût mai i aliens a jerin ducj umanoits (anzit, propit umans – pûs crodi se in altris planets a puedin evolvisi aliens identics a nô… mi ven di ridi!) e a tabaiavin par inglês (dopleât par talian)? Ah, sì, a vevin une sorte di telepatie… ma te seconde serie, ce sens vevial clamâ il planet de confederazion des plantis “Luton”? al è il non di une citât inglese! E, simpri te seconde serie, parcè gjavâ la dramatiche sigle rock di Barry Gray par meti chê porcarie dai Oliver Onions? “C’è un mostro che distrugge tutte le astronavi…”
Ce mierde di sigle!
Incongruencis a part, us invidi a riscuvierzi la serie, magari in VDC o DVD o lait a viodi tal interdet! O scuvierzarês, ad esempli, che la atore che inte seconde serie e interprete “Maya la transmuta” (femine aliene che e podeve trasformâsi in ogni bestie) ven a stâi Catherine Schell, e veve za vût une piçule part intun episodi de prime serie, interpretant une femine robot che e faseve une brute fin cu la muse disintegrade di un laser. Ma no si po dismenteâsi dal mitic John Koenig, interpretât dal grant Martin Landau. Se nol jere lui a comandâ la base no sai se i tresinte alphans a varessin rivât a gjavâsi fûr di ducj chei disastris…
Jo o jeri frut e mi visi dai episodis che mi vevin fat vignî cussì tante pôre che o volevi butâmi jù dal barcon…
Gerry e Sylvia Anderson, che a àn vût la idee de serie, a vevin ancje prodot UFO cualchi an prime: e chi si vierzarès une altre pagjine. Intant gjoldêtsi almancul il prin episodi di SPAZIO 1999.
Buine vision de bande di CHECO TAM!
E pai amîs dai Fogolârs, Checo nus lasse ancje la version par inglês!
E pai amîs dai Fogolârs, Checo nus lasse ancje la version par inglês!
In 1976, we kids were enchanted by a beautiful English science fiction TV series: “Space 1999”. In those times in north-eastern Italy there where only two Italian channels (1 and 2, generally with images in white and black) plus the Yugoslavian channel “Koper-Capodistria” (broadcasting in color since several years) but quality was higher than today where you see only chefs and gourmets (I hate them!), TV carpet sales, reality shows like “The Island of Famous” or wrangles. Well. You would know the history of Alpha Moon base, with the Moon that, because of nuclear explosions, escaped from her orbit wandering in space, but we did notice inconsistencies! In every episode the “Alphans”, during their wandering, contacted several planets and humanoid civilisations but actually, only to reach the “Alpha Centaury” system (the star closer to us after the Sun) it would take 500.000 years! so, the script-writer invented a sort of “hyperspace doors” (Miracle!).
And then, why aliens were all humanoids (indeed, just humans – imagine aliens identical to us evolving in other planets… it’s ridiculous!) and speaking English (dubbed in Italian)? Ah, yes, they have a sort of “telepathy”… but on the second season of episodes, what’s the sense to call “Luton” the planet of the plants community? This is the name of an English town! And, always on the second season, why change the dramatic rock signature tune by Barry Gray and replace it with horrible music by the roman duet “Oliver Onions”?
“That’s a monster destroying all the spaceships…”
Oh, what a shit tune!
In 1976 I was a suggestible kid and I remember fearful episodes… once I wanted to jump out of my first-floor window.
Apart from the inconsistencies, I invite you to discover again the series, even on VDC or DVD otherwise on the web. For instance, you will discover that the actress Catherine Schell (Maya, the transmute: she can transform herself in all life forms), heroine of the second season, had a part on one first season episode where she was a sort of girl-robot but she came to a bad end (her face was disintegrated by a laser).
But don’t forget the mythical John Koenig, performed by the great Martin Landau. If he didn't command Moon base, I don’t know if the 300 Alphans would have been able to avoid so many disasters.
Gerry and Sylvia Anderson had the idea of the series; before they produced U.F.O. and here we’d open another subject…
Well, now you’ll enjoy at least the first “Space 1999” episode. Have fun!
Etichetis: Checo Tam, Contis, Famei, Gjenar fantasience, Gjenar romantic
giovedì 9 giugno 2016
Puartons
Se tu sês vignût sù intun paisut di clap e contadins, tu ju cognossis subit.
I zûcs di lûs, i mûrs di piere e muscli, une vuarzine inrusinide; la glerie che ti sclipigne lis peraulis, intant che tu domandis a dôs vecjutis fatis di grispis se tu puedis dâ un cuc. Lôr a disin di sì a la tô nostalgjie, di dentri dal scûr dai façolets di cjâf.
Tu jentris, il curtîl al è une esplosion di emozions: invidie, gjonde, corisi daûr, marcolâsi… ti saltin intor tant che la canicule. Tu sudis, tu tramis, tu tornis indaûr, a cirî il fresc. La memorie e torne a deventâ ricuart. Tu stâs par lâ vie, ma il soreli al cuei l’asfalt.
E je une tierce cjadree, dongje des vecjutis. Cence dincj, lôr, ti cjacarin dal timp.
Tu i dâs reson. Al è masse cjalt, par lâ fûr. Miôr restâ alì.
Tu ti cjalis lis mans, cuietis: no tu âs mai vût cussì tantis grispis.
Di cualchi bande a botin, ma tu tu crodis che nol sedi par te.
di Raffaele Serafini
Contis dal Ostîr
Publicât di gelo stellato a lis 08:30:00 13 coments
Etichetis: Contis, Contis dal Ostîr, Gjenar di orôr, Gjenar fantastic, Ostîr, Raffaele Serafini
lunedì 6 giugno 2016
Stalker
“O mio tenero bel fior, il dolore dell’amor non mi fa dormir la notte”
“Ki 6?” i rispuindeve la biele Jenny. Cinc sîs voltis vie pe gnot i rivave simpri il stes msg. No saveve cui che al fos e cemût che al ves vût il so numar. E vie x seris e seris fin che si è stufade e jê stesse i à proponût al stalker “Dove posso vederti?”
E lui: “In Via Giuda 13 domani a ½ notte”
E cussì la biele Jenny, castagnole, snele, zovine, cu lis pivicjis (un bijoux) e rivà in Vie Jude civic 13 a ½ gnot cul spray al pevaroncin (ros) e une vuiscje eletriche no si sa mai ma… ce che no viodè…
La cjase e jere une vecje vile liberty bandonade come chê di Mortean prime che le comedassin. La puarte e mancjave. La fantate, cence pôre, e jentrà tal scûr di une stanzie impiant la torce dal so telefonut. Suntun scagn al stave sintât un om cuntun telefon in man, il stalker ma… orôr!
Al jere un scheletro! Un scheletro cun cualchi peleote intor e vistût in marsine e cilindri! Il telefon che al veve tai vues dai dêts al jere vecjo, distudât, rusin…
“Allora mi hai visto” i rivà sul moment il msg a biele Jenny: i sameve che il scheletro si movès!
E tacà a cori come une mate fûr di chê cjase striade x… sveâsi intun bagn di sudôr… al jere stât dome un vencul! Però i msg dal stalker sai visave… o mio tenero bel fior… a jerin reâi!
Fate la doce, gulizion e vie a vore in ufizi ma… il computer di bort de sô flamante OLDSMOBILE i mandà un strani msg:
“O mio tenero bel fior ora lo sai ki sono. Non ti tormento più se torni da me alla villa in Via Giuda 13 e mi porti un fiore”
SKREEEEEEEEEEEEKKKKKKKKKKKKK
E tirà une grande frenade a risi di copâsi. Si azionà parfin l’airbag!
Sot shock e passà cualchi dì tal H e dopo, dade dentri la Oldsmobile cul computer, si comprà une vecje DAF 66 di tierce man e e butà computer, tablet e celulâr inte roie.
Di chê volte il stalker no le à tormentade plui.
di Checo Tam
Etichetis: Checo Tam, Contis, Famei, Gjenar sociâl, Gjenar sureâl
Iscriviti a: Coments al post (Atom)


c: text/html

text:
version taliane
martedì 30 luglio 2013
Savon di bagn
Nol à sens vivi di bessoi se no tu ti gjoldis la vasche.
Judite lu pense ogni volte, cuant che e poie la bire glaçade sul ôr, un moment prin di vierzi la aghe bulint. Cuant che e torne, crote, la sbrume e fâs sù culinis di bufulis. Ogni tant rivin parfin a tocjâ lis piastrelis.
Chê usance e innee la strache, fin cuant che, une sere, si dismentee il savon di bagn e lu cjateI.
Un forme blancje, smavide. Somee a lis marculis dal lat che al magle il cafè.
Ma chi si rive adore a dicerni voi, braçs, un cuarp di ondis e spirâls. Inmagade, e pense a zûcs di lûs, tarlupulis… ma la presince invezia e rispuind, i rît, e va in bande cuant che jê si fâs fûr. E fâs muse di vaî, cuant che e va jù pal scaric, ma e torne simpri, parince mugnestre sul pêl de aghe ferme.
Une sere Judite e cjate il coraç par tocjâle: une svuacarade, adalt.
E vuiche, cuant che la viôt, lichignote e sgargaiose, grampade tal sofit. Si spaurissin in doi.
La creature, discuvierte, e salte vie cun violente, interoride. Un davoi, schlipignadis…
Chê pacjarele e scjampe vie, verzelade di ros… inte aghe, sdrumâts, doi dincj e van sot planc a planc.
Contis dal Ostîr - Raffaele Serafini
version taliane
version taliane
Etichetis: Contis, Contis dal Ostîr, Gjenar di orôr, Raffaele Serafini
venerdì 26 luglio 2013
divignî [1]. di là di dàruin [2]
nissun al pues figurâsi ce che o dîs cuant che o stoi cidine / cui che o viôt cuant che o sieri i voi / ce che o cîr lassant libaris lis mans. /
lôr e pensin di savêlu: e jo ur al lassi crodi / e intant o diven
(Joumana Haddad, poete arabe libanese, nassude tal 1970)
***
mês di timôrs, di pinsîrs, di sperancis in spiete. e vuê di sotvôs la reson e ven fûr di bot, de comari: une frute. tal pais, la gnove si spant intun sclop: Aghite e à comprât une frute!
cjampanutis di sant Lenart / sunàit di fieste e sunàit fuart / che i vuèstris glons a mil a mil / si spandin vie pal alt dal cîl.
par un pôc, chê creature e sarà solementri frutine. ma e cres tal so just, fin che devente di prin femenute, daspò une frutate. la diference al è il disvilup: maravee de esistence a proponi avignî. e po vie di corse a traviersâ dut il tai, framieç fantate e une femine: val di fidance che jemple ogni ore. cjadin plen di insiums di là di ogni vêr. prin che si olsi a cjapâ sù di bugade, il non di morose: gloriôs chel moment. no di scugnî, che si nol sucêt si ferme a vedrane, rebeche. cuant che invezit si invere, la mame apaiade e cisiche: mê fie e je imprometude (di lì si môf ancje il riscjalt dal morôs: dal sforadi la mê fantate, al braurôs la mê biele).
e dopo un pressapôc: nuvice. finide. suiade li.
che po e torne par simpri tal regjistri di femine: o ben la mê femine. cualchi volte parone: a dismeti un intric cence cjapâ sù caric. la parone mi spiete, par lassâ la compagnie stufadice. la mê parone no vûl, par no fâ chel che no i va.
tant e tant lis vicendis di vite, di vuere e di solitudin, di concuistis e di abandon, di soferencis e di apaiaments, e an dât a chê femine mût e reson par dispatussâsi: e lu à fat, plui in là di ogni definizion conferide. ancje se no simpri e à rivât a cjoli la volte.
disvoluçant l’estetiche, une femine brute e je une crodie. une biele, un sclopon. cui che nol vedi in costum la buine creance, al jeve il concet di biele passare, biele parussule. o a rût di filât, biele frice. chel che invezit al manten elegance intal gust, al dîs: ce pipine! ma bisugne sclarî, che pipine, in sens stret, e je la lûs dal voli o ben il neri dai voi. ma ancje un zugatul. in sens larc invezit, e stâ par cjoche, bale, çusse, plombe. e in costrut figurât par inamorament. afinitât casuâl.
sul plan afetîf, une femine sensibile e je une dolce di cûr. sul plan etic, chê costumade e je une di sest. se il riferiment al è il costum, a une che sta daûr a la mode, si dîs galandine. a la masculine: bagarine. chê che fos incostante e sarès svolarine: sei in sens di pavee (di un flôr a chel altri) che in chel di âf regjine (che si môf cun ardiment). si po e zonte plui olse, e je une cjavale. dant spali a lis liparis di meti peteç: deventant fevelade sul plan de morâl batude a peraulis. e si no scolte conseis e judizis a rivuart di reputazion, chês subite, di orloi, jù a dî che e à pierdût un fier: che une brave fantate e dopre par gucjâ. cence, no si cumbine nuie (diu-nus-vuardi). o miserie e disdite, o travai e sfortune - ma la vevin visade - e si cjate cumò a sei une malmari (malpari nol esist: nancje sul dizionari, pûr se al à vût une part decisive)
avonde ? ma lafè no !
di chi indenant dut in rive jù: svualdrine, sdrondine, scrove. a secont de trasgression e la misure dal pecjât, fate di ognidun in judizi.
al mancjarès un non. ma di cuant che il plui grues articulist di cheste Italie, lu à slargjât a dut il popul intal sproc “o sin ducj putanis” l’apelatîf al à cjatât une sô promozion spirituâl prin che morâl.
rivin alore, al grop plui penç: purcite! [3] ma no riferît al agjî come prestadore di deliziis a pet di un paiament. no! ma in cuant praticant cun plasè. une vergogne par chês che no vedin mai cjapât gust a l’om (nancje magari par colpe lôr). o par chei oms che non ur plasi disgludâ ogni ingôs, tignint intal braç une femine, figotanti ogni plee.
chei che invezit chel gust lu an a tîr, a puartade di man, chei e san ben, la gaudie (e il torment) il dolç (e il tuessin) la glorie (e l’infier) di volê ben a une ishà [4]: che ish di bessôl al è dome un éshekh [5].
par chest si viôt, ogni dî, al è simpri un éshekh che al mace une ishà. [6]
°°°
[1] leture (ermeneutiche) di femine
[2] Charles Robert Darwin, Variazion di Bestiis intal Stât Dumiesti
[3] pal purcit us doi apontament a la conte che podarà lâ sù inte sô juste stagjon
[4] Gjenesi 2, 23. par ebraic אשה, Ishà : femine. e גבר, Ish : om
[5] simpri par ebraic, אשך, éshekh : coion
[6] provait a vierzi http://www.lastampa.it/societa/donna/speciali/femminicidio
Etichetis: Contis, Gjenar poetic, Gjenar romantic, Gjenar sociâl, Passadôr
mercoledì 24 luglio 2013
La bandiere di Bertrant
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidîsi di bot par sveâsi intun altri timp. Al jere daûr di lei un romanç pierdût di Elio Bartolini, Chi abita la villa, e al jere rivât propit dulà che si fevele che la domenie dal sîs di jugn dal 1350, fieste di San Norbert confessôr, il patriarcje Bertrant al partì di un so cjscjel te planure par lâ incuintri al so sassinament.
Arcjan Rinalt, sentât in bande a lei il Messaggero, nancje che al rivàs a sintî i pinsîrs di Saveri, al disè: “Strane la storie de bandiere...”
“Ce storie?”
“Aigle d’or sur fond azur”
“Siôr Rinalt, e je deventade la bandiere dal Friûl!”
“Strani chel istès: nol jere migo il blason de famee dai Saint-Géniès.” Saveri al alçà lis spalis e al continuà a lei e Arcjan, dopo di un pôc, stant che la zornade no butave ni viers di un café, ni viers di un tai, al saludà e al jessì fûr de buteghe. Saveri nol sintì nancje il cinglinâ dal campanel de puarte: si jere bielzà indurmidît.
Il tabajeç di int impegnade intune discussion lu sveà dut a un bot: al jere sentât su di une poltrone di len intarsiât intune sorte di sagristie. Dut intor une schirie di armarons a cuvierzevin lis parêts de stanze. Di une altre bande al sintive rivà lis vôs di chê che aromai e jere deventade une rebecade. “Mais pourquoi mon blason ne serait pas digne pour vous?” al sintì une vôs stiçade ch’e contindeve alc a cualchidun.
“Il vuestri steme, Ecelence, al à di jessi gambiât, cumò che o sês deventât patriarcje” e rispuindè paziente une altre vôs.
Saveri si batè une man sul cerneli: al veve di jessisi sveât tal 1334, cuant che Bertrant di Saint-Géniès, al jere stât nomenât dal pape patriarcje di Acuilee. Mai stât cussì lontan tal timp, si preocupà Saveri ma, sburtât de sô curiositât al pensà ben di fâsi indenant. Nol podeve presentâsi vistût come che al jere, alore al vierzè une puarte a câs di un armaron e al tirà fûr la prime planete che i capità sot man e si la butà intor. Al movè cualchi pas cun ande mistiche viers de altre stanze e si cjatà denant Bertrant che al cuistionave cuntune sorte di cjamerâr vistût in grande pompe.
“Cui sêso?! E ce fasêso vistût di Pasche?!” i disè il patriarcje.
Une vuardie e veve ‘za disfodrât la spade, ma Bertrant la fermà cuntun moviment de man.
“Ehm, o soi il Monsignôr Saveri dai Sengars di Ongjarie, un conseîr de confraternite di Sante Marie. Espert di eraldiche...” al tentà Saveri.
“Espert di eraldiche?” s’incuriosì il patriarcje.
“Sigûr, Ecelence, al vuestri servizi.” E Saveri al pleà il cjâf intun inclin di sumission.
“Ma, al è vistût di Pasche” al protestà il cjamerâr, ma Bertrant lu cidinà cuntun altri moviment de man.
“Alors, que pensez-vous de mon blason?” i domandà a Saveri, mostrant une pergamene cun sore un steme ripartît a mitât par lunc: a çampe trê stelis zalis in cjamp celest, a drete une serie di strichis inclinadis zalis e rossis.
“Mhm” al disè Saveri pleant la bocje intun blec, “al sarès miôr gambiâlu.”
“Pourquoi?! Ce blason a participé aux Croisades!”
“Ve cà, un bon motîf ! Cumò o sês patriarcje di Acuilee! Jo o pensarès a une acuile, tant par disint une!”
“Une aigle? Mhm, ça marche! Une aigle rouge!”
“Ehm, Ecelence, e sarès miôr di aur...”
“Et bon! Aigle d’or sur fond rouge!”
“Mhm, celest...” al tentà prudent Saveri.
Bertrand si sustà e al scjassà la sente intun moviment gnervôs. La vuardie e tornà a disfodrâ la spade, ma il patriarcje la fermà une altre volte. ‘Po al cjalà sostignût in muse Saveri par cualchi secont, prime di sbrocâ intune ridade: “Aigle d’or sur fond azur! Je suis d’accord, mon ami!”
E Bertrant al fasè segn al cjamerâr di cjapâ note e daurman si ritirà sussiegât cun daûr cjamerari e vuardis. Saveri, riduçant par vêle cumbinade gruesse, al tornâ a sentâsi te sagristie par cirî di indurmidîsi e tornâ tal nestri timp.
Cronachis di Saveri Sengar
di Franco Marchetta
Etichetis: Contis, Franco Marchetta, Gjenar ironic, Gjenar storic, Saveri e Arcjan
lunedì 22 luglio 2013
La Lune te stele
Il so non complet al jere Glorie, ma lui le clamave Glo, fin di cuant che a vevin poiât il pît par tiere, la dì de fughe, insom de scjalete dal tubul pneumomagnetic. Par jê no jere une novitât, stant che ducj chei che le vevin cognossude le vevin simpri clamade cussì. Maur al jere content che Glo i ves lât daûr tal moment che lui al veve metût in pratiche il progjet di bandonâ la sô vite tal mont di dentri. No si sarès mai spietât di vê compagnie, ma no le veve refudade cuant che jê, decise, e jere passade cun lui pal puartelon viert e a vevin corût a platâsi te foreste fisse, tacant a vivi libars tal mont di difûr.
Al jere passât un grum di timp di chê zornade e a Maur no i pareve ancjemò vêr di podê tirâ flât libar, a plens polmons, cence spindi un franc e cence scugnî pensâ cemût fâ front ai prelêfs scjafoiadiçs che la Compagnie dai Bens Comuns, puntuâl ogni mês, i notificave di vê fats sui credits che al madresseve in bancje cul so lavôr. Par dî il vêr, in barbe dal non, la Compagnie e jere la proprietarie uniche dai bens che e veve in gjestion, ma e veve mantignût chel titul riferît ai bens comuns parcè che la int e jere usade di simpri a clamâju cussì, ancje se nissun nol saveve plui parcè. Tai ultins timps, dongje di gas, lûs e aghe, la Autoritât centrâl di control e veve zontât su lis boletis ancje l’aiar che al vignive pompât tai apartaments di dut il setôr sot tiere e in chei dai plans ermetics parsore tiere, fin al penultin. A restavin esclududis dal paiament dome ciertis zonis dal ultin plan, di proprietât de Compagnie, destinadis ae alte dirigjence, dulà che al jere riprodusût in artificiâl l’ambient di difûr, e la architeture des costruzions e previodeve teracis viertis par finalitâts turistichis. Ma chês Maur no lis veve dal sigûr mai viodudis e tant mancul praticadis.
Fra chei pinsîrs, il zovin si cjatave dispès a cjalâ il berdei gjeometric dai tubui che ur passavin alts, parsore dal cjâf. Te sô ativitât di prime, al veve simpri fat dissens e progjets di un pilon o di un tubul a la volte e sun chel si concentrave. Si ben che al savès che altris centenârs di progjetiscj come lui a stevin fasint il so stes lavôr, tal stes moment, nol veve mai considerade une vision complessive o plui largje des oparis metudis in vore. Cumò, di difûr, al podeve vêle. E no dome riferide al aspiet e al spazi ocupât des costruzions realizadis, ma ancje in rivuart a la sveltece tal fâlis. A voltis, un tubul, che te matine ancjemò nol esisteve, sot sere al veve za traviersadis, tant che un vier di metal, dutis lis incrosaduris che a formavin la stele badiâl a nûf pontis, parsore de zone li che si jerin stabilîts e, te gnot, si pierdeve vie aromai in lontanance, par finî cuissà dulà. Darest, plui svelte la robe e zirave tai tubui, int comprendude, e plui a jevavin tes bancjis i conts des Compagniis. Par chel a vevin fermât di fâ stradis: masse lentis!
Li che cumò a vivevin, Maur e Glo a vevin scugnût imparâ a piâ il fûc cun mieçs di fortune e par mangjâ a vevin di rangjâsi lant a cjace. No vevin ni orlois ni calendaris, e cussì a vevin tacât a misurâ il timp scrutinant la lune e stazant la altece e la fuarce dal soreli. Di bot, Maur al pensà che, stant ai siei conts, dal moment che lui e Glo a jerin jessûts dal mont di dentri par jentrâ tal mont di difûr la Lune si veve fate nûf voltis. Al cjapà Glo pe man. Lu faseve dispès di cuant che la panze di jê e veve scomençât a cressi, e soredut cumò, che si jere ingruessade di no crodi.
Intant la Lune, sflandorose, e jere jentrade intun dai ricuadris di cîl lassât libar dai tubui e che al formave juste une des nûf pontis de stele. In chê suaze, e lusive cuiete e fuarte, impiant lis dôs perlis dai voi di Glo incalmâts te piel nere de muse.
«I mancje une virgule par rivâ al colm» al suspirà Maur sot vôs.
La gnot e jere cidine.
Al jere passât un grum di timp di chê zornade e a Maur no i pareve ancjemò vêr di podê tirâ flât libar, a plens polmons, cence spindi un franc e cence scugnî pensâ cemût fâ front ai prelêfs scjafoiadiçs che la Compagnie dai Bens Comuns, puntuâl ogni mês, i notificave di vê fats sui credits che al madresseve in bancje cul so lavôr. Par dî il vêr, in barbe dal non, la Compagnie e jere la proprietarie uniche dai bens che e veve in gjestion, ma e veve mantignût chel titul riferît ai bens comuns parcè che la int e jere usade di simpri a clamâju cussì, ancje se nissun nol saveve plui parcè. Tai ultins timps, dongje di gas, lûs e aghe, la Autoritât centrâl di control e veve zontât su lis boletis ancje l’aiar che al vignive pompât tai apartaments di dut il setôr sot tiere e in chei dai plans ermetics parsore tiere, fin al penultin. A restavin esclududis dal paiament dome ciertis zonis dal ultin plan, di proprietât de Compagnie, destinadis ae alte dirigjence, dulà che al jere riprodusût in artificiâl l’ambient di difûr, e la architeture des costruzions e previodeve teracis viertis par finalitâts turistichis. Ma chês Maur no lis veve dal sigûr mai viodudis e tant mancul praticadis.
Fra chei pinsîrs, il zovin si cjatave dispès a cjalâ il berdei gjeometric dai tubui che ur passavin alts, parsore dal cjâf. Te sô ativitât di prime, al veve simpri fat dissens e progjets di un pilon o di un tubul a la volte e sun chel si concentrave. Si ben che al savès che altris centenârs di progjetiscj come lui a stevin fasint il so stes lavôr, tal stes moment, nol veve mai considerade une vision complessive o plui largje des oparis metudis in vore. Cumò, di difûr, al podeve vêle. E no dome riferide al aspiet e al spazi ocupât des costruzions realizadis, ma ancje in rivuart a la sveltece tal fâlis. A voltis, un tubul, che te matine ancjemò nol esisteve, sot sere al veve za traviersadis, tant che un vier di metal, dutis lis incrosaduris che a formavin la stele badiâl a nûf pontis, parsore de zone li che si jerin stabilîts e, te gnot, si pierdeve vie aromai in lontanance, par finî cuissà dulà. Darest, plui svelte la robe e zirave tai tubui, int comprendude, e plui a jevavin tes bancjis i conts des Compagniis. Par chel a vevin fermât di fâ stradis: masse lentis!
Li che cumò a vivevin, Maur e Glo a vevin scugnût imparâ a piâ il fûc cun mieçs di fortune e par mangjâ a vevin di rangjâsi lant a cjace. No vevin ni orlois ni calendaris, e cussì a vevin tacât a misurâ il timp scrutinant la lune e stazant la altece e la fuarce dal soreli. Di bot, Maur al pensà che, stant ai siei conts, dal moment che lui e Glo a jerin jessûts dal mont di dentri par jentrâ tal mont di difûr la Lune si veve fate nûf voltis. Al cjapà Glo pe man. Lu faseve dispès di cuant che la panze di jê e veve scomençât a cressi, e soredut cumò, che si jere ingruessade di no crodi.
Intant la Lune, sflandorose, e jere jentrade intun dai ricuadris di cîl lassât libar dai tubui e che al formave juste une des nûf pontis de stele. In chê suaze, e lusive cuiete e fuarte, impiant lis dôs perlis dai voi di Glo incalmâts te piel nere de muse.
«I mancje une virgule par rivâ al colm» al suspirà Maur sot vôs.
La gnot e jere cidine.
di Gianfranco Pellegrini
Etichetis: Contis, Gianfranco Pellegrini, Gjenar fantasience
venerdì 19 luglio 2013
Cemût si zuial?
Fionde
Zuiâ cu la fionde al è un pôc zuiâ e un pôc al pues jessi procurâsi di mangjâ. A covente smicje e braùre, ma ancje estri e abilitât inte progjetazione e costruzion de arme. Sì, par che la fionde e je a mieze strade jenfri un zûc e un imprest une vore pericolôs, che plui di cualchidun, no plui un frut, al doprave par dispicjâ un uciel, o cjapâ un gneur o une cuaie. Britule e fionde - e une grampe di claps - a jerin i imprescj che no mancjavin mai, intune sachete di un om o di un frut. La fionde si fâs su cuntune ramascje di len a forme di "V", o di cualchi bande a "U" e par solit e je la robe plui dificile di cjatâ. Non ducj i lens a son bogns, e dopo vêlu taiât, il ramaç al va metût in forme e a secjâ tal fôr de cusine. Il len ideâl al pues jessi il frassin, dûr ma elastic. L'astic al vignive tirât fûr taiant une cjamare di aiar di biciclete, la striche par meti il clap e jere fate di corean (magari un sbrendul di une scarpe viere). Cu la fionde si faseve a gare a tirâ ju colomps e passarins, ma ancje lis lûs de strade, bussulots (butiliis no, che a costavin), e ogni robe che les ben di cjapâ. Di stâ atents, ancje, ae Vuardie Comunâl, che se ti brincave ti puartave vie l'imprest, cun tant di predicje!
Cuatri cjantons
A coventin cinc fruts, par zuiâ a cuatri cjantons. Una la conte e al sta sot, chei altris si metin intai cuatri cjantons di un edifici (magari il cjampanili dal paîs, o la glesie). Intant che chel che al stâ sot al conte, chei altri a àn di scambiâsi di puest, plui svelts che a podin, cirint di no fâsi robâ il "cjanton" di chel che al conte. Se chel al rive, al è clâr, al sta sot chel che al è pierdût il cjanton. Bisugne jessi svelts, ma ancje furbos. Corisi daûr Cori e je une emanazion naturâl des canais: un frut, pal sôl fat di jessi frut, al cor. No covente nuie, se no doprâ lis gjambis e il flât.
Corisi daûr
Corisi daûr al è il zûc plui sempliç e che mancul al à bisugne di imprescj. Un al è il cjaçadôr, chei altri lis predis: cuant che un al ven cjapât e tocjât, al devente lui il cjaçadôr. Il zûc al proviodeve ancje des polsis, bastave businâ "bando" e ducj si fermavin a tirâ flât (a grops, al è clâr) e a pensâ di ce bande scjampâ o cemût fâ a no fâsi cjapâ. Nol è un zûc, come che al podarès someâ, dulà che al covente dome jessi svelts… ancje la strategje e fâs la sô part! E nol è dite che jessi il cjaçadôr e sedi la part plui brute…
Etichetis: Cemût si zuial?, Marcello Marangone, Ostîr
mercoledì 17 luglio 2013
L’armistizi di Cormòns
Saveri Sengar, ancje se al saveve che al varès podût indurmidîsi di bot par sveâsi intun altri timp, al polsave cul nâs pal aiar su la poltrone te sô buteghe di anticuari, cuant che al jentrà di buride Arcjan Rinalt.
“Siôr Sengar, viodêt ce che o ai cjatât!” al disè trionfant e i metè sul scritori un sfuei zalit dut sbrindinât. Saveri si pleà indenant come par usmâ la cjarte.
“Ce saressial?”
“L’origjinâl dal armistizi di Cormòns. Chel che o vin firmât cui Mucs tal 1866!”
Saveri prime al cjalà il sofit, dopo al butà il voli fûr de vitrine par dâ un cuc a Place Sant Jacum, in ultin al fusilà Arcjan: “Al è un fals.”
“Cemût, un fals?! Lu ai cjatât intun bancut a Gurize e ...”
“Alc mi dîs che al è un fals.”
“Ma viodêt la cjarte, vecje, stagjonade...”
Etichetis: Contis, Franco Marchetta, Gjenar ironic, Gjenar storic, Saveri e Arcjan
lunedì 15 luglio 2013
Anin
«Anìn!» i dîs Agnul, inviantsi, discolç come simpri, pai palûts bande Torce.
La Lune e lasse tal scûr dome un ridade, platade dai nûi che a rivin des monts, grisis e imbombidis di ploie.
Pieri al fâs fature a stâi daûr. No si maravee che al sedi il miôr pescjadôr di Talmassons e a nol è il prin a vê tucât ae sô puarte, sul sfantâ dal dì, par domandâi di compagnâlu a pes, e rivâ adore a tornâ incà cuntune trute, un scualut o ancje un pôc di gût.
Ma nol veve chê di là cun lui, chê gnot, lu veve capît subit.
Agnul dal Dean nol dismenteave, e lôr doi a vevin in pîts un tichignâsi di confins, par vie di un clap spostât e di une cumiere in plui o in mancul, che un al varès vût robât a chel altri.
«No sai», i veve rispuindût, su la puarte di cjase, cjalant la place dal paîs come se 'nt fos paron. E no sai, dite di Agnul, al voleve dî di no.
E alore lui i veve contât la veretât, ancje se i pesave.
Parcè che in dut al dì, i siei fîs - e 'nt veve trê - non vevin mangjât che un ûf, parât sù de femine cun dôs fueis di confenon e cualchi altre jerbe di cjamp. Se nol ves rivât a tirâ dongje alc, l’indoman a no jerin sants, al veve di copâ une gjaline. La gjaline.
Agnul i veve dite di spietâlu li, che al sarès lât daûr dai orts, a viodi cemût che e jere la aghe de roie, par savê se e jere une gnot di podê lâ a butâ lis rêts o mancul. E dopo mieze ore, passade di Pieri poiât sul mûr, a fumâ un spagnolet daûr chel altri, la puarte si jere vierte e i veve dit di sì, di fâsi cjatâ di li a pôc cu la fossigne e magari un seglot, che al vignive incà un burlaç e no si sa mai che a rivassin a tirâ dongje un bisat, in moviment, cun chel timp zuarìn.
«Anìn!» al dîs Pieri, prin di inviâsi pe Napoleoniche.
Di Talmassons a Palme ’nd è un biel pôc di cjaminâ e nol è timp di pierdi, se a vuelin savê ce dal ostie che a àn in chel seglot.
«Sêstu sigûr che o vin di lâ fin a Palme?»
Pieri al alce il braç e une lûs splendente i cor su la muse, a ondis. A Agnul i ricuarde lis facis la dî de Befanie, devant dal pignarûl, strassomeadis des flamis.
«No âstu sintût ce che a àn dite chei dal paîs, là a varessin di savê dînus alc».
Cussì si inviin di buride, a pît, cjaminant un dongje chel altri, in plene gnot.
Par fâsi lûs a tegnin devant il seglot, puartantlu un pôc par om.
«Anìn par chi, e viôt di no svuacarâ masse», i cisiche Agnul.
Al somee che al cognossi ogni çuf e ogni cise, fûr e dentri dal canâl. Al salte i rivâi come se al ves vincj agns, tignint la rêt su la schene e badant a no meti il pît su cualchi magne. Si ferme une volte sole, dentri di un roiuç, e al tire fûr de aghe doi crots. Si sint il croc de çate che si romp e i domande a Pieri il seglot. «Bute dentri!» i ordene, «Bisugne tignî cont dut. Mâl che vadi tu fasis chescj, par gulizion».
Pieri nol dîs nuie, ancje parcè che chel altri al è za scjampât vie, viers la Roie Blancje.
«Nino tal Torce», i domande sfladant, dopo un pôc che a sfiliin il canâl, cence mai polsâ.
«No, si fermìn prime».
«Ma prime nol è pes! Soi stât ancje vuê, cu la cjane gargane…»
Ma Agnul no i rispuint e al va indenant, traviersant baraçs fintremai a rivâ intune anse de roie che forsit dome lui al cognòs. Barâçs e morâi a fasin, parsore de aghe, come un tet, e une volte sot, Pieri al sintî Agnul che al impie un fuminant, e al viôt la aghe denant che si sclarìs.
«Vevi za preparât il soreâl», i spieghe. E di fat, picjâts inte boscaie, in rie, si viodeve i çufs secjâts di scartos che i doi a varessin doprât come torcis.
«A lin indenant di chi. Al è un fondâl, e dopo 'nd è altris, un par ogni soreâl».
«Va ben», i rispuint Pieri, che al comence za a capî di vê fat ben i siei conts.
E intant che al spiete, impiantsi un altri spagnolet, al cjale viers le curint, che e barbote tal scûr… No je plui la Lune, aromai platade dal dut e che ancje se fos, li sot, no si viodarès.
A van indevant e si cjape ben, e je une serade buine e a porconin in doi, cuant che al bruse e si distude l'ultin çuf. E pûr si viôt un riflès, une lûs vive, pôc plui indenant.
Chê lûs però, i pâr propit vignî di sot aghe.
«Anìn par chi, vin di cambiâ la aghe».
I doi si fermin dongje Favuiis, profitant ancje par bevi e cirint di scjassâ il seglot il mancul pussibil.
Ancjemò une volte a cjalin dentri e no rivin a fâ di mancul di scocolâ i voi.
Il celest al sta smavint e al è di un pôc che a no sintin svuacarâ, intant che a cjaminin. I colôrs a son però ancjemò maraveôs e mai viodûts. E ducj i puntins, sparniçâts ca e là, a van indevant a sflandorâ, ancje se simpri mancul fuart…
Agnul e Pieri si cjalin in muse, e cence dîsi nuie a tornin a inviâsi pe strade.
Al sta murint.
«Anìn vie di li, Agnul! No je robe dal Signôr, chê li».
Ma chel altri nancje nol stâ a sintîlu. A si svicinin a la lûs - zale cuntune ombre di verdulin - che e ven di sot aghe, dongje di chê altre rive.
Agnul al à di lâ a viodi, no son Sants che a tegnin.
Al smonte inte aghe e planc a planc al travierse. La lûs e je sot des jerbis che a petenin il pêl de aghe, li che e je plui basse. E pâr movisi, adiriture lâ cuintri corint, par dopo fâ cualchi metri indaûr. Pieri al berle sot vôs, di lâ vie, di lassâ stâ chê robe, che un fûc sot aghe nol pues jessi che afâr dal diaul, ma Agnul al è un roc, par chel cont, e ancje se al fos stât il diaul in persone, al varès vût voie di tocjâlu cun man.
Cuant che il cuarp dal om si pon denant de lûs, Pieri nol viôt plui nuie e al reste a scûr.
Si sint dome un svuacarâ di aghe e une blesteme, prin dal cidinôr.
«Agnul! Agnul! Ce isal? Dut a puest?», Pieri al busine, chest colp, ma al è bielzà par voltâ i tacs e cori vie.
«Bute in bande dut e tirimi il seglot vueit».
«Ce robe ise? Ce 'l sucedie?» i domande Pieri, scaturît, spiçant il voli par foropâ il scûr.
«Tâs e bute chel seglot, batecul!».
«Ve chi, lu buti plui indevant, ma dîmi se al è dut a puest, canaie!»
Ma il torment che al si rimpine su le sô vôs si mude subit in maravee cuant che Agnul si volte cun alc in man, e Pieri, di lontan, al viôt biele clare une lûs, vive e sflandorose, che i piture la muse, come se a fossin in plen dì.
«Al è un pes», i dîs chel altri, cence zontâ nuie di plui.
«Anìn vie», al dîs Pieri.
Il pes al è intes mans di Agnul, che a lu ten come se al fos une relicuie.
La bocje largje, plene di dincj fins, no si vierç plui, e lis strissis celestis e zalis e verdulinis, che a van dal cjâf ae code, si son scuridis, pierdint il lôr sflandôr. La piel e je come tiempestade di crostutis, e no son scais, ma a parin cuasi capis, o piçulis pieris. Al da inmò cualchi colp di code, lizêr, ma aromai al è cuasi muart e la lûs che i à iluminât la vie dilunc dute la gnot e je dome un ricuart.
Il sienziât, o biolic - come che ur à dit di clamâsi - ju cjale come se a fossin doi cocâi.
«Non esistono pesci d’acqua dolce che presentano il fenomeno della bioluminescenza».
Agnul e Pieri no àn capît masse, ma avonde par savê che ur steve dant dai bausârs.
L’om, di dentri il so camesot blanc, al insist par che i lassin li il pes, par studiâlu e capî di ce raze che al è. I dîs che forsit al è antigon e che di ce che i risulte, al varès di no esisti plui. Cun di plui, secont lui, al è un pes di mâr, che al jere ancje tal Mediterani, ma ai timps di Nerone. Al è bielzà une robe plui uniche che rare che une creature di chê fate a esisti, ma che i vedi fat lûs par dute la strade… chel po no.
«Sì, Anìn», al ripet ancje Agnul, voltant la schene al sapient.
«Anìn a polsâ, al è miôr», al dîs Agnul.
A son rivâts in paîs sul cricâ dal dì e si son fermâts. Si son metûts dacuardi su cui che al à di lâ a cjoli il pes che a àn lassât tal palût.
«E di chest ce fasino?» i domande Pieri, che ancjemò nol veve vût il coragjo di tocjâlu.
Agnul al pense un moment e al cjale la bestie che, intorteade, e jemple almancul mieç seglot. E pesarà un chilo e mieç, forsit doi.
«Fasìn cussì,» i dîs, «vuê tu vegnis a gustâ cjase mê e tu puartis femine e fruts».
Pieri nol fas in timp a protestâ, che Agnul si è za inviât viers cjase, cul so seglot in man. Al cjamine un pôc e dopo si volte. «E cuissà che no rivedin adore a comedâ chê cuistion dal confin», al zonte.
Contis dal Ostîr - Raffaele Serafini
Notis: conte trate di un fat capitât intai palûts jenfri Talmassons e Torce, a Agnul Degano. Dissen dal Ostîr, pastei a cere su cjarte.
Etichetis: Contis dal Ostîr, Gjenar fantastic, Gjenar romantic, Ostîr, Raffaele Serafini
mercoledì 10 luglio 2013
suspîrs cence respîr
o vin sierade la puarte / il barcon spalancât / nus disvele un mont che si nice / jenfri fueis instreçadis. / intal bati di une maravee / e vin pognet i cruzis / par cjalâsi, dismenteâts dal timp
(Colette Nys-Mazure, belghe, “Feux dans la nuit” 2002)
***
lûs in penombre. la musiche e tâs. o cîr les tôs mans e les sieri tes mês. i dêts che ti bussi e san di magnolie e i lavris lizêrs di fresc zessalmin. chei lavris in sfese un tic e tremulin, a pene in cjarece. inte gnot delicade. e trindulin lis stelis. in volte. la bocje: miluç. il cuel, un vilût. violins dal desert de memorie: armonie. des stepis dal timp, pestelac e cumin a comovi la vierte.
Etichetis: Contis, Gjenar erotic, Gjenar poetic, Gjenar romantic, Passadôr
lunedì 8 luglio 2013
Sant Antoni dai purcits
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidîsi di bot par sveâsi intun altri timp. Al jere daûr di lei un articul dal 1982 intitulât Arte dell’Ottocento in Friuli, Lorenzo Bianchini, un pitôr avonde innomenât che al veve piturât i frescs de Madone des Graciis a Udin e ancje une glorie di Sant Antoni di Zenâr te glesie di Sedean. Il dopli cinglinâ dal campanel de puarte de buteghe al puartà dentri, oltri che il so amì Arcjan Rinalt, ancje il vosarili di place San Jacum.
“Molait dut che o vin di lâ a Codêr.”
“A fâ ce?” i rispuindè Saveri cence premure.
“Vuê a fasin une disfide di purcitârs!”
“Sintît, siôr Rinalt...” al alçà i vôi Saveri.
Etichetis: Contis, Franco Marchetta, Gjenar storic, Saveri e Arcjan
giovedì 4 luglio 2013
Milante milante e milante...
A vevin viazât par milante e milante agns, milante e milante agns e agnorums, secula et seculorum, milenis e milenis. La cosmonâf INFINÎT, une colonie di abitants de Tiere, e jere partide par rivâ al limit extrem dal Univiers a 13 miliarts di agns-lûs. A lis gjenerazions si succedevin lis gjenerazions par miârs e miârs e n di voltis… Cul passâ dai milions di agns l’om al jere xò cambiât: al veve un grant cjavon dut çurviel e nome doi dêts par ogni man par cjalcjâ botons intant che lis gjambis si jerin trasformadis in smunçuis; no i coventavin: par movisi al doprave une cjadreute/hovercraft sospindude par aiar!
Etichetis: Checo Tam, Contis, Gjenar fantasience
martedì 2 luglio 2013
Cemût si zuial?
Cjadene
Par zuiâ a "cjadene" plui si è, e miôr al è.
Si à di cjapâsi par man e fâ une cjadene. Il plui fuart, par solit, al fâs il "cjâf" de cjadene e al cor di ca e di lâ, cambiant direzion di bot, puartantsi daûr ducj chei altris.
Par vie de fuarce centrifughe, il lâ a zigozago de cjadene al oblee a restâ daûr cuntune vore di fature e snait. Il dut, a le fin, al va a finîle a marculis e ridadis!
Etichetis: Cemût si zuial?, Marcello Marangone, Ostîr, Raffaele Serafini
Iscriviti a: Coments al post (Atom)

robotstxt: allowed

filter: keep


text:
La Provincie di Gurize e cîr colaboradôrs – sore nuie – par Cronichis Lisuntinis, il so cuotidian di informazion online trilengâl (talian, furlan e sloven). Nol covente jessi gjornaliscj e i articui a varan di tratâ di events culturâi, sportîfs, turistics e di interès sociâl dal teritori regjonâl e transfrontalîr.
La traduzion dai articui in furlan e sloven e sarà di competence dai uficis de Provincie.
I interessâts a àn di jemplâ chest formulari e mandâlu ae direzion email Questo indirizzo email è protetto dagli spambots. E' necessario abilitare JavaScript per vederlo. , zontant ancje il curriculum vitae. L'ufici stampe de Provincie di Gurize al proviodarà a fâ la selezion dai colaboradôrs fra chei che a àn mandât la domande e, po dopo, i articui che a saran publicâts.


text:
Il Friûl te Preistorie: Il Paleolitic inferiôr
Il Friûl te Preistorie: Il Paleolitic inferiôr
Il gjenar Homo al comparì su la tiere in Afriche (Sud Afriche, Kenya, Tanzanie, Etiopie) cirche doi milions e dusinte mil agns indaûr. La ete paleolitiche, o de piere sclesade, e scomencà cuant che l'om e tacà a lavorâ la piere cu lis mans, cirche un milion e sietcent e cuncuante mil agn indaûr.
Il plui antîcs reperts confermin la presince dal om in Europe intune epoche jenfri i tresinte e cincuante e i dusinte e cincuante mil agns indaûr; in che volte l'om al veve cjapât la posizion erete; al si nudrive di fueis, pomis e lidris; otignive i prins grês imprescj di piere; al praticave ancjmò il canibalisim e no soterave i muarts. Il lent alternasi de etis glaciâls (Pleistocene) e la grandiose opare di erosion dai glaçârs a an scancelât cuasi ogni olme de stazion dal om te nestre Regjon. Salacôr apartignin a chest periodi i rests cjatâts fûr te grote di Visoglian, dongje di Sistiane, chei cjatâts a Lozi no lontan di Postumie, in Slovenie, e si pense che à sedin di chest periodi ancje chei cjatâts tal landri dal Sandul, a sud di Pole.


text:
Chimiche
La chimiche (grêc xnueίa) e je la sience de materie che e studie la composizion, la struture e lis propietâts des sostancis, e lis trasformazions che jê e subìs. Al studie ancje i mûts cun cui i atoms a si combinin jenfri di lôr par creâ lis molecule e cemût lis moleculis a interagjissin une cu la altre.
Branchiis de chimiche[cambie | modifiche il codiç]
La chimiche e je di solit dividude in:
- Chimiche inorganiche
- Chimiche organiche
- Chimiche fisiche
- Chimiche analitiche
- Biochimiche
- Chimiche industriâl
Concets di base[cambie | modifiche il codiç]
La materie e je formade di atoms, che a son componûts di un nucli cun cjarie positive che al conten protons e neutrons e un ciert numar di eletrons cun cjarie negative che a corin atôr dal nucli.


text:
Ai 14 di Novembar, intant di une manifestazion che si è tignude a Altsasu, intal Paîs Basc, e de Conference internazionâl pai procès di pâs e pe risoluzion dai conflits che si è davuelte a Vignesie al è stât presentât il document “Un prin pas pal procès democratic: principis e volontât de çampe indipendentiste basche”. Dut câs la propueste e à cjatât une rispueste negative de bande des istituzions e des fuarcis politichis spagnolis. Il ministri spagnûl pal interni, Alfredo Pérez Rubalcaba, compagn dai rapresentants socialiscj (PSOE) e popolârs (PP), al à dite che no si trate di nuie di gnûf e al à invidât ducj i partîts a isolâ la çampe indipendentiste basche. Lis sôs peraulis, dut câs, no àn cjatât masse acet framieç dai partîts bascs. I rapresentants dal Partît Nazionalist Basc (PNV) a àn mostrât reazions diferentis: cualchidun al à fevelât di novitât impuartante di cjalâ cun atenzion, cualchidun altri, invezit, al à mostrât plui dubis, ma al à ancje dite di nô “ai cjants di sirene di Rubalcaba”. Une vore plui di interès pe propueste al è rivât di Eusko Alkartasuna, Ezker Batua e di moviments politics bascs plui piçui tant che Alternatiba e Lokarri che a àn ancje invidât ETA e meti jù lis armis par favorî il svilup di un procès di pâs.
Ai 21 di Novembar, invezit, Eusko Alkartasuna e à presentât in maniere uficiâl la sô propueste par un acuardi des fuarcis che si batin pe indipendence dal Paîs Basc. In pratiche, si propon di meti adun dutis lis fuarcis de çampe indipendentiste basche, pûr che a operin dome cun mieçs politics e pacifics, intune aleance che e sedi po vierte ae colaborazion ancje cun chei partîts che a ricognossin il dirit ae autodeterminazion dal popul basc e la libertât plene di ducj i partîts politics a difindi in maniere democratiche i lôr principis. Si trate, duncje, di un pas indenant par rivâ a di un sogjet politic che al meti adun dutis lis fuarcis impegnadis par rivâ a di une plene sovranitât dal Paîs Basc.
Font: Gara, 15-22/11/09


text:
Il judiç
pes indagjins preliminârs incjariât di seguî il câs di Salvatore
Meloni, arestât che nol è tant par reâts di nature fiscâl (ma che
pai siei difensôrs a saressin invezit di nature politiche), i à
dineât il dirit di davuelzi l’interogatori di garanzie in lenghe
sarde. Cundut che il codiç di procedure penâl al garantìs chest
dirit ai membris des comunitâts di minorance ricognossudis e che la
leç statâl 482/99 e ricognòs chest status ancje al sart, il judiç
si è poiât suntune sentence dade fûr che nol è tant de Cort di
Cassazion che e trate il sart di dialet. La decision dal judiç,
compagnade di un siopar de fam de bande dal imputât, e à jevât la
proteste di diviers sogjets atîfs inte difese dai dirits
linguistics. Tra chescj ancje il Comitadu pro sa limba sarda che al à
invidât dutis lis fuarcis politichis e culturâls de isule a
mobilitâsi par fâi cuintri ai atacs, simpri plui pençs, che a
rivin des istituzions statâls intai confronts de lenghe sarde.
Font:
Comitadu pro sa limba sarda, 21/08/12


text:
Il prin cjampanili a scjampâ vie al fo chel di Sclaunic.
Si jevà sù intune gnot di aiar e stelis, gjavant fûr i modons grandonons dai cjantonâi des fondis, cence fâ neancje un rumôr. In maniere dal dut scognossude a cualsisei leç de fisiche si pleà, cuasi dismolantsi, a impirâ il scûr come un madrac di clap. Al tacà a cjaminâ jenfri lis cjasis, rompint il cidinôr de criùre nuie altri che cun cualchi grignelut di piere, rodolât sul pedrât fin a jemplâ lis sôs grispis a cuadretuts. Parfin lis cjampanis, sbalotadis a planc, a parevin tignî dûr il batecul tant che un dêt madûr, lontan dai arcs di piere.
Dopo di lui a faserin compagn il cjampanili di Listize, di Talmassons, di Cjasteons, di Vuirc, di Bertiûl, Flambri, Pozec, Basilian, Codroip e indenant cussí, da pardut, comprendûts chei paîs spierdûts pe basse come Cjarmacis o la Plêf di Rose. A cjapavin ducj la vie dai cjamps, fermant di bot i orlois, o lassantju libars di cori, talpassant cumieris, spaurint civuitis e barbezuans. Juste chel di Mortean, imberdeât pe sô struture di pandolo, al menà un pocje di zarde in plui, sdrumant cualchi pincarel e un pâl de lûs.
E no si podeve dî che no ju ves viodûts nissun.
Gjeremie, che par lavôr al leve simpri a durmî di straoris, i vignî un inzirli e si fasè une camomile; Nelo, pene vignût cjase de buteghe, al prometè su ducj i sants dal lunari che al varès molât il bevi; Lussie, pronte par lâ a fâ il turni di gnot, e molà une vuicade ma intun marilamp si convincè di vê viodût mâl.
Insome… nissun al pues pensâ che i cjampanii si stufin di stâ tai lôr paîs.
Il davoi, di fat, al saltâ fûr dome la matine dopo, cuant che aromai a jerin ducj tal mieç de campagne, un dongje di chel altri, cui dret, cui stuart, cui a tignî alte une crôs e cui un agnul. Di lontan a parevin un riç grandonon, plen di spinis spiçotis, che al meteve in vore un tananai di cjampanis se cualchidun al cirive di lâi dongje.
In bande dai dibatits e de maravee, in pôcs si inacuarzerin che al jere pardabon di ridi, a pensâ che propit il cjampanili, mestri e paron dal tignî unît un paîs, al fos deventât cussì intolerant di no rivâ a sopuartâ plui i oms e lis lôr barufis.
di Raffaele Serafini
Contis dal Ostîr


text:
Joibe ai 25 Avost, h 21:00
Cun
Sergio Cecotti - Mssimo Garlatti-Costa
Carlo Della Giusta - Fabiano Fantini
Nando Patat - Massimo Somaglino
Idee e presentazion Federico Rossi
Musiche cun
Mirko Cisilino trombe
David Cej armoniche
Martino Isola cuintribas
La carateristiche di chest apontament anuāl, rivāt a la tierce edizion, e je chź di ospitā cualchi progjet in fieri chal ą un leam cu la lenghe e la culture furlanis, jodudis cuntun voli di prospetive, cun chź di meti in zūc la creativitāt e la capacitā di inovazion.
E je une ocasion pardabon uniche, che cīr di capī cualis cha son lis tindincis in vore e lis gnovis prospetivis culturāls cha vegnin indevant tal orizont, e di misurā il pźs reāl dal potenziāl di rigjenerazion da lidentitāt storiche-culturāl dal Friūl in chest moment storic. Lu provaran la presentazion di cualchi tessare dal mosaic siōr di progjets, ideis, ricercjis e sperimentazions cha son cumņ daūr a vignī fūr tai ambits espressīfs difarents dal teatri, da la musiche, dal cine, da la produzion leterarie e di altri gjenar.
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friūl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetāl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietāt culturāl
Lā vie di lą (Furlans da lEurope da lEst)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediāl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Associazion culturāl Colonos
v. Zuan di Udin, 8
33050 Vilecjasse di Lestize (Ud)
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Ben, par câs. Par rabie. par voe di vê le rivincite. Ben spès, a si si contente di ce ch'a si à e a si cîr di no pierdilu. Cussí a si reste simpri tal stès puèst. Al mi é volût un paron ch'al mi cjoli pal cûl par ch'o mi disi che il so valôr a nol ère plui grant dal gno e ch'al mi dedi le voe di fâ miôr di lui.
O cjatarês achi le storie.
O ai vût ancje furtune par cjapâ ordins impuartants scuâsi subite ma ce îse le furtune?
Al é cjatâsi pronts a fermâle cuant ch'a passe dongje di te. Daspó, se invesit di stâ in tun troi a tu cji mètis a un semaforo a tu aumentis lis posibilitâts ma se ce ch'a tu fâs a nol impuarte a di nissun , par te il semaforo al sarà simpri rós. Insome, lis circostancis a mi an fovorizât a partî dal moment ch'o soi partît de glerie de Pesarine par lâ a stâ dongje le glerie dal Cormôr a Udin.
Daspó, a partî dal moment ch'o soi partît da Udin e po, vie-vie da une vile a chê âltre o ai cjatât un puèst dulà fermâmi.
- Và in Americhe e no sta spietâ ch'a cji insegnin il mistîr, che il mistîr a si a di robâlu, a mi veve dite me agne Lene.
Ma non d'ere nuje da robâ ch'a nol fos zà robât e il gno mistîr a nol esisteve e alore lui ai inventât. Cumó, se un merecan m'invide a lâ in Americhe o rit. Le mê Americhe e a é achi e a mi baste.
A puedarès sei dapardut. Baste inventâle.


text:
-Una vôlta, a conte Agne Lène, ogni famêa a veva la sô vacja. Cumó invesit i zovints a tirin sù las surîs, i madracs, las tarantulas... Âti che vacjas, purcits e gjalinas, vé!
- Si viôt ch’a n’dé mancul lavôr. O i dîs jó.
- Joii, cji prei, no sta vignîmi a dî che an màssa lavôr ch’a son simpi aí a stâ cenca fâ nuja.
E jó:
- Ma ce volêso, agne Lène, a son stâts tirâts sù cun la tele, cun Goldorak…Ce vino di fâ?
Agne Lène:
- Ma, jó no sai, a n’dé ben cualchidun ch’al mi ven a seâ la jerba. Ma migo di bant, satu? O scuen paiâlu! A no son duç mats, va. Joii, se gno pâri al fos achi, ve...
O m’impensi che una sera ch’al mi tocjava di lâ four cu la vacja par puartâla a bèvi, a pena foûr ta strada a si era metuda a cori como una mata e no rivavi adora a stai davoûr... In tal prin o crodevi ch’a ves cjapât la corsa e ch’a no saveva plui fermâsi tant che strada a era in riba jù, ma invisit, satu cê?
Jó: - No, cê?
Agna Lène:
-Eh a lava jù par viodi il so murôs, po! Da pé dal gjal, tal paîs, jê a vêva tignût a ment indulà ch’al stava il mascjo ch’a la faseva sospirâ e ch’ai stava simpi d’intor cuant ch’a si cjatavin insieme tal agadôr.
Jó:
-E alore, cemût lavie a finî?
A.L.:
Ben, ch’a fedava un vigjiel, po! Ce votu ch’a fêdi, un madrac?
In tar chel al jentre une mule di chês de basse che an comprât il stâli di chê altre bande da l' âghe e che lu an trasformât in cjase di vilegjature e l’ort intun zardin plen di rôsis. E jó o mi dîs:
-A ven di sigûr a comprâ il làt fresc a pene monzût di Agne Lène. Come me, po.
-Ma no, a ere vignude par alcaltri e Agne Lène le veve menâde di fûr tal prât in ribe-sù daûr di cjase indulà che la vacje e và a passón dut il di.
Jó o crodevi ch’a fos lade fûr par lâ a mongi il so làt di besole ma invesit a si ere mitude dacuardi cun Agne Lène par vê in esclusive le miarde di vacje che come duç o savin, a no cji fâs vignî sù dome bielis rôsis.
E cussí, par ogni fujace di miarde, agne Lene a si guadagne cualchi franc. Daspó, cun chei bês, jê a pàe il bocje ch’al ven a seâ le jarbe o a tirâ sù il fen pal invier. No îsal chest un biel gîr san e ecologjic?
Dome che le sere, viodint in ce stât ch’al ére, o ai capît cemût che chel mul al spindeve i bês di agne Lene: Al fumave jarbe! Ma no di chê ch’a sà di fen di agne Lène, no di chê, ma di chê ch’a si snife.
A mi an dite che chê jarbe a si puès comprâle a di une triestine ch’a sta in tun stâli di che altre bande de âghe e che à un ort plen di rôsis...
Se chiste storie us é plasude, no stait a rispuindi duç insiemit come ch'o fasês simpri:-)


text:
Daûr de
ultime inchieste puartade indenant dal istitût di statistiche
Eustat, al cres l’ûs de lenghe basche intai sîts des aziendis. Si
calcole di fat che l’81,6% des impresis cun plui di dîs dipendents
ativis inte Comunitât Autonome Basche al vedi un lôr sît internet
e che intal 41,8% dai câs al è disponibil ancje par euskara. La
presince de lenghe basche intai sîts internet aziendâi e je fuarte
soredut in Gipuzkoa, o sei la provincie là che l’euskara al è
plui fevelât. In cierts distrets l’ûs de lenghe proprie sui sîts
al rive fintremai a passâ il 75%.
Font:
Europa Press, 23/11/12


text:
Une des
ativitâts tradizionâls des comunitâts sami e je chê dal
arlevament di renis. Si trate di une ativitât economiche impuartante
che si è modernizade, ma che e à distès bisugne di grancj spazis
par jessi esercitade. I dirits di proprietât e di ûs dai pascs
tradizionâi a son stâts par agns al centri di scuintris ancje une
vore dûrs tra lis comunitâts sami e i guviers dai stâts là che
chestis comunitâts a vivin, ven a dî Norvegje, Svezie, Finlande e
Federazion russe. I problemis no son stâts superâts pardut e in
cierts câs a van a tocjâ ancje grues interès economics. Al è il
câs dal progjet de Kiruna Iron, une societât minerarie controlade
dal grup australian Hannans Reward Ltd, che al previôt la vierzidure
di minieris a cîl viert intal Nord de Svezie, su teritoris di pasc
tradizionâl che a partegnin a dôs comunitâts sami. I rapresentants
di chestis comunitâts a vevin za spiegât la cuistion dai dirits di
pasc ae direzion dal grup australian e le vevin difidade dal lâ
indenant cuntun progjet che no podevin acetâ par vie dai coscj
sociâi e ambientâi che al compuartave. Chel istès la compagnie
minerarie e va dilunc a domandâ ai siei invistidôrs di meti bêçs
ta chest progjet. Il Consei sami al à alore comunicât ai
invistidôrs che al è daûr a prontâ une domande di intervent al
Comitât de ONU pe eliminazion des discriminazions raziâls. Za intal
2005 l’intervent de ONU al veve blocât une operazion similâr inte
Finlande setentrionâl par difindi i pascs tradizionâi des
comunitâts sami cun dams di imagjin e economics une vore grues par
cui che al veve poiât chel progjet.
Font:
Galdu, 21/11/12


text:
L'ultim al é chest regjipet cun le scrite Vive Maria. Di sigûr dopo di Madonna cui regjipets di Jean-Paul Gaultier, ancje un furlan al varès podût fâiu par lâ a vendiu a l'entrade de madone des Graciis o magari a san Piêri a Rome o a Lourdes in tun convent di muiniis... Par fâsi meti in prison.
E ben no, cheste dite todescje a ju vent sù internet cun âltris bielis robis sexy e coloradis. Come ch'o rivin a Nedâl, al é zà timp di pensâ so vês chê di meti dentri alc enfre lis tirachis par condividi il plasê di tornâ a tirâlu vie dîs minûts dopo :-)


text:
Ancje il Mebyon Kernow, il partît nazionalist de Cornualie, al è daûr a preparâ une liste par partecipâ aes elezions europeanis. Cheste piçule nazion celtiche cjapade dentri tal Ream Unît e à une popolazion di sù par jù mieç milion di abitants, ma – come che al sucêt par altris nazions cence stât europeanis – no à une circoscrizion eletorâl autonome. I eletôrs cornics, duncje, a votaran pes europeanis intune cui citadins inglês che a vivin tes conteis dal Sud Ovest (ven a dî Bristol, Devon, Gloucestershire, Somerset, e Wiltshire) e te dipendence britaniche di Gjibraltar. Si calcole che par elei un parlamentâr a coventin tra i 150 e i 160 mil vôts, ma, tes ultimis elezions, a jerin stâts pôc plui di 140 mil i cornics che a jerin lâts a votâ. La elezion di un rapresentant dal Mebyon Kernow intal Parlament european e à, duncje, cuasi dal impussibil. Cun dut achel, il partît al à decidût di cori distès par dâ visibilitât ae bataie pai dirits nazionâi de comunitât corniche. Tra i ponts puartâts indenant dal partît a son la creazion di une circoscrizion eletorâl autonome, ma ancje la nassite di une Assemblee Nazionâl pe Cornualie sul model di chê dal Gales.
Font: EFA, 18/03/09; Mebyon Kernow, 03/09


text:
De Vichipedie, la enciclopedie libare dute in marilenghe.
L'alfabet grêc al è l'alfabet propi de lenghe greche. Al fo introdot probabilmentri al inizi dal IX secul p.d.C. e al ven doprât ancjemò vuê par scrivi il grêc moderni e ancje in diviers cjamps sientifics (par esempli matematiche, astronomie, e v.i.). Dal alfabet grêc a derivin sei l'alfabet latin che chel cirilic.
L'alfabet al fo cjapât di chel fenici, cambiant cualchi letare par adatâsi ae lenghe greche; prime il grêc al vignive scrit doprant la scriture lineâr B, un silabari usât a Crete e in ciertis zonis de Grecie continentâl come Micenes o Pilos tra i secui XVI e XII p.d.C..
Inte antighe Grecie lis letaris a vignivin ancje dopradis par indicâ i numars, come che a fasaran dopo ancje i Romans.
Ve ca lis letaris greghis e lis lôr derivadis (la pronuncie e je scrite doprant l'Alfabet fonetic internazionâl IPA):
letare sparide dal alfabet a vonde prest, prime dal periodi che o clamìn classic[cambie | modifiche il codiç]


text:
Chest al è un post vieri, che mi pâr util di tornâ a meti sù.
Une schirie di conseis che a mostrin cuâi che a son i aspiets plui impuartants par meti adun une buine conte curte.
No vuei insegnâ nuie a nissun, ma... dut al jude. Si che:
Pont numar 1: la idee
Non esist une buine conte curte cence une idee che e stedi sot. Viodintle a la gruesse, al ven clâr di pensâ che plui si jentre intun argoment cognossût e doprât di tancj, plui al è dificil cjatâ une idee origjinâl. Ma ponût che in dì di vuê al è scuasit impussibil proponi alc di verementri gnûf, al vâ dit che ancje un argoment “fruât” al pues jessi modificât in maniere di rindilu gjoldibil.
Ven a stâi però, che se al pues jessi dificil cjatâle buine, une idee di fonde e à in ogni câs di jessi. Il biel di une conte curte al è ancje il fat che la conte intere e stâ dentri tal cjâf intune volte sole, di cuant che comence fin a la fin. Tacâ a scrivi cence savê ben dulà lâ a finîle, al è il prin pas viers une conte insigure o lamie. Par dîle a la maniere dal marketing: la idee di fonde al è il core business de conte.
Pont numar 2: la forme narative
Come forme narative o intint almancul doi aspiets: la coretece formâl e le maniere di contâ le storie.
Dal prin pont di viste, lassant in bande i discors de grafie, o marchin che, come che o crodìn a capiti a ducj, al è simpri biel lei une conte corete e che no vedi falopis di batidure o, come che a si dîs par talian, “refusi”. Di solit chestis piçulis imperfezions a nassin dome di une rileture de conte fate masse in premure, e dispès si comedin ancje dome cuntune passade intal coretôr ortografic.
Il secont aspiet invezit al è plui tecnic. Une volte che si à tal cjâf ce che si à voie di dî o la storie di contâ, prin di pontâ i dêts su le tastiere, si varès di pensâ a cuale che e je la maniere miôr di fâlu. A son tantis sieltis che a podin decretâ il suces de conte: prime o tierce persone? Regjistri informâl o liric? Colocuiâl o poetic? Meti un dialic o no metilu? Contâ dut come che al sucêt o platâ alc e dîlu a la fin? O no dîlu dal dut? In somis, un pensîr prime di tacâ a scrivi si pues fâlu ancje su chestis robis.
Pont numar 3: che la idee si capîsi
Disin che a nol covente vê une buine idee di fonde, e magari ancje savêle scrivi intun stîl perfet, se dopo, chel il letôr medi, al nol capìs un boro. Ce che la conte e vûl comunicâ, o ce che al sucêt inte storie, o cemût che a la fin a son ladis lis robis, al è ben che il letôr che al lei cun atenzion al rivi adore a capî dut. Al è biel tornâ a lei une conte cuant che a si vûl gustâle miôr, pluitost che cuant che no si à capît ce savôr che 'nd à, cun di plui che jessi clârs al puarte simpri un impat plui fuart e al è scuasit simpri preseât.
Pont numar 4: il “no dit”
Ogni tant, par no dî simpri, al è biel che e vedi di lavorâ ancje la fantasie dal letôr. Chest se al è vêr intun romanç, al è ancjemò plui impuartant intune conte curte, dulà che lis peraulis a son contadis, e dispès bisugne limitâsi a descrizions piçulis o parziâi dai fats, par lassâ a la imagjinazion di chel che al lei la voie di jemplâ i vueits. La imagjine plui emotive e reâl, e je simpri chê che un a si fâs su di bessôl.
Pont numar 5: la code dal pensîr
Une robe di no cjapâ sot gjambe, e che dispès e diferenzie une conte che no si dismentee di chês altris, al è il finâl. La sierade di une conte curte e varès di jessi alc che al lasse il pensîr libar di cori. Un finâl che nol è une didascalie, ma une puarte vierte, che però al lasse il letôr sodisfat, cence che i resti la gole. Nol è facil, ma al è sigûr un aspiet di preseâ, cuant che al è presint.
Pont 6: il titul
Gjavadis chês contis che magari a nassin za dal titul (par esempli chês cuntun zûc di peraulis) il titul al è une part impuartante de conte, ni plui ni mancul dal rest. A son titui, ogni tant, che a rivin a cambiâ dal dut il sens de conte o a zontâ un altri significât. No che al vedi di di jessi simpri cussì, ma ogni tant no je une brute robe spindi cualchi minût di plui a pensâ il “just” titul, invezit di meti il prin che al ven intal cjâf.
scrit dal Ostîr de Ostarie


text:
Conte n. 87
lunedì 30 novembre 2009
La surîs e il madrac
Une volte, in campagne, e viveve une puare surîs e un madrac.
La surîs par dâ di mangjâ a la sô famee e veve di robâ la blave. Il paron dal granâr si inacuarç che la surîs e robe la blave e cussì al decît di meti un gjat che la tegni a mens.
La surîs e domande di jessi judâde a un madrac, savint che i sarpints a son svelts e silenziôs.
Il madrac i dîs: «Tu varâs di aleâti cun me se tu âs voie che a ti judi».
Cussì la surîs compagnade dal madrac e va tal granâr. La surîs, viodint rivâ il gjat, e dîs: «Involuciti ator di me, amì madrac, cussì il gjat, nol podarà mangjâmi!». Il gjat, viodint il madrac, al scjampe vie.
La surîs e dîs: «Parcè, tu, cjarissim sarpint, no tu mi molis?»
La surîs e va indevant: «Aromai il gjat al è scjampât!»”.
Il madrac al rimbeche: «Cjarissime surîs, cui che par jessi difindût si fide di un trist, al cîr di fâsi judâ e al cjate disgracie!»
di Davide Comuzzi,
Sebastiano Ferro, Matilda Rossi,
Silvia Saccomano, Carmen Turco
Scuele Medie di Listize
Conte n. 87
Conte n. 87
Etichetis: Contis, Contis di fruts, Flabis, Ostîr a scuele, Raffaele Serafini
La fin da la piorute
Al rive il dì cuant che l’ors al cope il falcuç. A fin setemane la piore si presente cun sîs bestiis, disint grazie a l’ors.
L’ors al tache a contâ: ”Une, dôs, trê, cuatri, cinc, sîs e siet!”. La piore i dîs: «Ma sêstu fûr, a son sîs!» «Tu tu sês la setime!» al dîs l’ors.
E prime di copâle al dîs: «Cui che par jessi difindût, si fide di un trist, al cîr di fâsi judâ e al cjate disgracie».
E al mangje la puarete come dolç.
di Alice Della Vedova Merlo,
Erica Stocco, Giorgia Pertoldi
Alessandro Serafini, Davide Fongione
Scuele Medie di Listize
Conte n. 86
Erica Stocco, Giorgia Pertoldi
Alessandro Serafini, Davide Fongione
Scuele Medie di Listize
Conte n. 86
Etichetis: Contis, Contis di fruts, Flabis, Ostîr a scuele, Raffaele Serafini
martedì 24 novembre 2009
La cisile
Une dì di Istât al è vignût un grant temporâl, di chei cun lamps e tons e un fuart aiar, che al someave nol ves di finî plui, cussì, passade la burlace, l'aiar al jere plui fresc, dut al jere bagnât di ploie, dut al lusive plui net, tal cîl si tornave a viodi il soreli e tal celest i nûi sglonfs e blancs a someavin fats di pane, altissims viers soreli jevât, un grant arc di S. Marc al colorave il cîl denant dai nûi che sot a vevin ancjemò il colôr de ploie che si jere spostade a orient e viers lis monts. Cussì nô fruts o tornavin fûr te strade a zuiâ, contents di cjatâsi di gnûf dopo la polse.
Sul marcjepît, tal mieç dai claps, sot dal mûr o ai viodût une magle nere. Cu la curiositât dai fruts mi soi pleade a cjalâ miôr e o ai dât une berlade… e jere une cisile.
Dute bagnade, plene di frêt e tremave dute, no rivave a movisi, tant che le ai cjapade in man cence fature e le ai puartade a cjase.
Le ai suiade cuntun peçot net, si è lassade fâ, no voleve aghe, e stave ferme , intant si jere fate sere, jo dute preocupade o soi lade a durmî sigure che te gnot e sarès muarte cence podê fâ nuie par jê.
La gnot e je passade e la matine mê pari mi à sveât, al veve in man la cisile vive, cu lis plumis sutis, neris e lustris, al voleve che le molàs pal barcon che al dave su la place dal paîs.
Cussì mi à dât in man la cisile, al a viert i barcons, il soreli al jere za alt e la lûs de matine e jere calme e sflandorose; jo, cu la cisile in man, mi soi metude sul barcon, o ai alçât i braçuts e o ai viert lis manutis, jê e je restade par un moment ferme tes mês mans... e à dite "cilì" e e je sparide te lûs!
di Isa Dorigo
Conte n. 85
Etichetis: Contis, Gjenar romantic, Isa Dorigo
domenica 22 novembre 2009
La piece rosse
Novembar, e domenie passade: soreli, un fregul di buere jù des monts de Slavie, e l’aiar che ti suiave il nâs.
Subit dopo misdì o monti in machine: cuatri pas a Cividât e un cafè, mi dîs.
Cuant che o rivi... di parcs nancje la ombre. O domandi. Ah! Il marcjât, capît! Aromai che o soi chi... cualchi spagnolet cul comedon su la barconete e infin o cjati.
Sul prin dal Cors, un flum di int. O tachi a cjaminâ intrigât, e o viôt un zovin sentât tal soreli (denant di une taule cuvierte da une piece rosse rubin, cuntun libri in man, al è intent a lei). Parsore: cuatri o cinc imprescj di len, e fier rusin, che mi ricuardin il passât dai zornadîrs.
Dôs oris e mieze zigzetant jenfri bancarelis, scovacis in mostre e i cretos di Musi colôr di rose, aduès al cîl che al tache a indurmidîsi, e cuant che o torni indaûr... chel zovin al è ancjemò là, sentât te ombrene di une insegne a pene impiade, denant di un bar – parsore la piece di rubin, i tocs di len, e fier, a son chei di prime; insome, nol mancje nuie. E lui, simpri intent a lei, mostrant la plete di un riduçâ dai voi, beât, no si inacuarç che mi plei sui zenoi di tant che mi sint strac.
Poiantmi su la taule, o lei di sbighet il titul: “Rivoluzion inoperose”! Daspò, mi cjapi a bracecuel lis gjambis e o jentri scuasit a gjat vie tal bar: “Une cjicolate, par plasê, cuntun tichinin di pane!” O bêf che se no moli di mandâ jù simpri di premure dut ce che o met in bocje mi scotarai di fûc ancje la vôs, e mi sint in fuarce. Tant che o torni dret a Udin e o rivi a cjase strac come se o ves vuidât la machine cence pedâi che o vevi di frut.
Dicembar, IV domenie di Avent, aes trê dopo di misdì... a Cividât? L’anticuariât vêr e jo o soi tornât. Cheste volte o soi vignût a pueste par comprâ une robe che... sul prin dal Cors, o vierç ator i voi, o viôt chê taule – la piece rosse e je la stesse, ma al puest di chel zovin... une femine, ni biele ni brute, che e met adun cordonuts sparniçâts tra rucjins, anei inceâts di arint e di bilisiutis esotichis di plastiche. O domandi. No, no sa dâmi gnovis di chel zovin. O insist. E rispuint che no sa dulà che al è lât e intant – metût in clâr il gno interès par chei imprescj, che o vevi viodût propit su chê taule, parsore chê piece rosse rubin –, jê e siere la muse a lis peraulis e i voi si velin di...
Le invidi al bar tacât di nô. “Doi cafês, un batiât di sgnape, par plasê, e une tace di aghe di rubinet”, e mi conte une storie lungje tant che la vite disperade di une mari, e di un fi, un anarchic che nol à mai fat mâl a nissun, un bon zovin, insome, che cumò... al voleve incendiâ il mont, e lu àn impresonât.
Lant vie, dopo vêle judade a distrigâ la robe de taule (cuatri taulins pleadiçs) i ai prometût che o tornarai a cirîle la tierce domenie di Zenâr, simpri culì, a Cividât, tal doi mil e dîs (mi à dite il non – si clame Nadia – jo, invezit, i ai dit il non dal autôr di chel libri, un pseudonim).
di Frank Spada
Conte n. 84
Etichetis: Contis, Frank Spada, Gjenar romantic, Onde Curte
lunedì 16 novembre 2009
Diego
Invezit Diego al lavorave inte fabricute di Filip, elements di cjadree, sîs di lôr in dut, comprendûts il paron e la parone, che e tignive lis cjartis, ma e dave ancje une man in fabriche se al coventave e al coventave simpri.
Al bruntulave dispès Filip, che il lavôr nol cjaminave, che i voleve plui atenzion, no straçâ il materiâl, che no mi plûf mighe jù pes striceariis!
Massime cun Diego.
Che Diego, chê storie li, chê dal furlan salt, onest e lavoradôr... po ben... dal sigûr no le veve inspirade lui!
Onest, sì, se no altri par indolence. Che ancje par fâ il lari i vûl un tichinin di snait!
Salt… viôt no ti viôt.
Lavoradôr, po! Diu nus svuarbi… par no viodilu!
Al faseve chel ninìn, mancul che al podeve. Sbisiâ, bagolâle, fâ vignî gnot. A lui i sarès tocjât di metiju adun chei elements, di fâle sù, la cjadree, dute interie.
I tocjave a lui.
Ma, se al fos stât par Diego, la int di mieç mont e varès vude sorte prin di podê poiâ jù il cûl!
Filip nol olsave parâlu vie, ma i diseve di dut une dì sì e chê altre ancje: Diego, alore no tu âs ancjemò finît, e distrighiti un pôc, chel toc alì nol ten, ma no tu viodis...
Une dì di fote alte doi metris parsore di dutis lis riis, i scjampe dit:
«Ma, Diego, no ise ore di finîle, no tu ti vergognis un fregul a sintîlis ogni dì!»
E Diego:
«Miôr sintîlis che no… che no…»
“…che no sedi sorts!”
za o sint il letôr che al complete.
Eh, no!
Ben se chel Diego al fos stât un Diego cualsisei.
Ma nol jere un Diego cualsisei. Al jere un Diego di chei che ametin jù des peraulis che a van a impirâsi intes sachetis de Storie
«Miôr sintîlis che no a lâ a cjase stracs!»
di Laurin Zuan Nardin
Conte n. 83
Etichetis: Contis, Gjenar ironic, Laurin Zuan Nardin
mercoledì 11 novembre 2009
Picjâts
Martars al jere un zovin vistût di curidôr, Miercus, in bande di lui, une siore cuntun vistidut celest. La sere dopo un vecjut che al pareve jessi saltât fûr dai agns Cincuante.
– E ce fasevino? – i domande Sandri.
– E ce saio, jo? No mi soi migo fermât! – i rispuint Livio scjassant lis spalis, intant che al sofle sul so cafè.
– Sì, ma... insome, si cjacaravino? Ti àno fat moto di alc?
– Ma no, ti ai dite. Mi àn dome cjalât. Anzit, jessint che al jere scûr, a àn viodût dome la machine, a dî il vêr.
Vinars a saltarin fûr doi fruts in bregonuts curts e une femine in tute. Sabide al ploveve, e lis gotis a rodolavin jù da la pinie di un gjubot di piel, intor di un cjavelon cu la barbe, che si jere zontât a ducj chei altris.
– E jo che o crodevi tu mi cjapassis pal cûl – i dîs Sandri, intant che al smicje la clavute intal distributôr.
– Ma trops jerino? Simpri ta chel puest? – i domande Livio, platant solêf e baticûr daûr di une muse di “tal vevi ben dite jo”.
– Mierde! O ai finît i bêçs, âstu dîs centesims? Ah, a ogni mût no sai trops, o jeri ancje un pôc bevût. Sîs o siet, plui o mancul. Chel vistût di curidôr al jere. E ancje la siorute vistude di celest. In ogni câs simpri tal stes puest, sul curvon de Braide di Sot.
Livio al tire fûr il tacuin e i dâ vincj centesims.
– Oh, però ti cjalavin cun doi voi! – al zonte Sandri – E pense che par di plui îr ancje al sbivicjave!
– Secont me e je une Candid Camera.
– Ma cjale... se e ves di jessi cussì a saressin propit dai coions. Ta chel curvon alì al è za vonde pericul.
E intant che al dîs cussì, un sgrisul al cor su la schene di ducj i doi.
Sabide al jere l'ultin dal mês.
Cuant che il soreli si ficje dentri da lis sachetis dal cîl dal mont, a tachin ducj a scjassâsi, pronts par cjaminâ, ognun par une strade diferente.
Livio al sclice sul pedâl: al à molât il spritz a miezis e i amîs tal bar.
Cuant che al rive sù pe mont, al scugne lâ plui planc, par che al è tant che a nol fâs plui chê strade. Mil robis e nissune i passin pal cjâf cuant che a tachin i svolts. Si vise parfin che li si tocjave par tiere cul zenoli.
E lu viôt propit dulà che al pensave di viodilu, ma al scaturìs istès.
Al ten il casc sot il braç, intor simpri chel gjubot, compagn di chel che lui, Livio, nolà il coraç di butâ vie e al ten sierât tal baûl sul cjast. I dîs e passe agns di diference si viodin ducj, ancje su chê muse smamide e scussade.
Livio al sgrisule, al sude frêt, ma al poie la machine in bande de strade e al dismonte.
di Raffaele Serafini
Conte n. 82
Etichetis: Contis, Contis dal Ostîr, Gjenar fantastic, Gjenar sociâl, Ostîr, Raffaele Serafini
lunedì 9 novembre 2009
Antîl
I plâs di stâ sentât cu la schene sul antîl di piere, tra lûs e scûr, cuant che dibot scuasi nissun lu viôt.
Al spiete cence presse che i pîts di cualchidun i sgarmetin dacîs, sbrissant sul ciment carulât di chê strissule di marcjepît.
Cualchidun al travierse a la svelte, juste un moment prin, e lui al salude chei e chei cul so “mandi” e la gheade francese.
I plâs di intivâ lis blestemis dai cjocs e i zuiadôrs di more che a rivochin de ostarie di Turo e ancje i glons de glesie di S. Maur, pençs di podê tocjâju, cundut che la glesie e sedi simpri vueide.
Cuindis agns di lavôr e vincj di stocs par prionte, ma chel sotet di gale, il pidignûl di Malie, lu à cjolt lui, parie cu la stale fraide, l’ort pustot e il cjôt.
Un bon afâr par cui che lu à vendût.
“Pai, pai! Ven a viodi ce che o vin cjatât! Ce covential chest imprest ca, po?”
Lui nol à mai viodût un rimpin pal fen e ur berle di stâ atents, che a podaressin fâsi mâl.
E i ven simpri gole di ridi cuant che la femine lu clame a cene, dongje dal spolert che al busine a planc.
Cuissà ce che al spere, sul antîl di piere, il neri di Teôr.
di Il Sghirat
Conte n. 81
Conte n. 81
Etichetis: Contis, Gjenar sociâl, Il sghirat, Onde Curte
mercoledì 4 novembre 2009
La procession
Mi plâs simpri lâ te nestre procession, e je une robe biele, une tradizion, e po par un come me che al à studiât antropologjie dute la vite, al è alc che al à un significât ancjemò plui speciâl.
Al è dut biel: lâ fûr, cjatâsi cun chei altris, a la cidine, un cidin religjôs, sì ve, ognidun cu la sô cjandele in man. E tacâ la procession dal sagrât. Jo no vîf plui in paîs, e o torni ogni an dome par cheste ocasion, insiemi cun chei altris: al è biel zirâ un pôc pes stradis di simpri, viodi cemût che a cambiin dilunc dai agns. A mi mi plâs ancjemò di plui viodi ce che al reste compagn. O ai di dî la veretât, in cheste robe ca o soi un pêl conservadôr: ma cjalait ce biele la cjase di clap dai Braidots, in Borc Disore, e plui indevant la cente dal cont cui siei curmei dai vignâi. Su la cjase dal cjastalt, in Borc di Mulin, si podaressin contâ storiis di sgrisulâsi, ma ancje chê e je biele di viodi. O passìn ancje devant de cjase là che o stevi une volte, in place. Di cualchi an le ai lassade a mê gnece: cul so om a àn fat un restaur un pôc par mût di dî, a àn tirât fûr la piere, fugade, ma dome a maglis e ator al è smaltât un colôr creme che... mah, saio jo ce che a àn tal cjâf...
A sunin lis cjampanis, o tornìn tal sagrât: la procession e je finide e o studìn lis cjandelis, cumò o podìn lâ. Ma sì dai, al è sul tart, ma o fasarai un salt là di me gnece par viodi la famee, o ai sêt: un got di aghe e magari cualchi cjastine, mi plasaressin propit. Ancje cheste e je une biele tradizion, si à di rispietâle.
O jentri in cjase, in chê al torne ancje gno nevôt piçul, fi di mê gnece, al varà dîs agns, nancje no mi viôt... i fruts di vuê po..., anzit mi passe svelt par traviers e al cor li di sô mari: “Mamma, mamma, guarda quanti dolcetti ho raccolto per Halloween!”
«Ma no! Porco XXX! Ce Halloween! O sin ai Muarts!»
Ah, puar mai me: nuie aghe, nuie cjastinis, e cun chel porco a saran sigûrs altris dîs agns di purgatori!
di Spirt Anonim
Conte n. 80
Conte n. 80
Etichetis: Contis, Gjenar fantastic, Gjenar ironic, Spirt Anonim
lunedì 2 novembre 2009
Il pipinot
Dut al veve scomençât a la etât di un an. Al jere sentât intun cjadin di âghe cjâlde poiade su la taule de cusine. In chê volte, il bagn a si faseve cussí parcé che la cusine e jere la uniche stanzie riscjaldade. In chê sere, la lûs a si jere distudade come che al rivave di spes e il canai al continuave a zujâ cu la aghe. Dut tun colp, tal scûr, la aghe e veve cjapât un riflès zâl e ros e lui si domandave cemût cjapâ chel riflès che i scjampave jenfri i dêts cuant che, cualchidun, cuntune vôs da fâ pôre e un cjâf da fâ piês, da sot e da parsôre al si jere mitût a zirâi ator ator.
Terorizât, al veve scomençât a sberghelâ . La mari, e veve impiât subite la lûs par viodilu svualâ par tiere cun dut il cjadin di aghe e ducj, in te famee, a vevin ridût come mats pe pôre che e veve vût la mâri, dismenteantsi la pôre che al veve vût il frut.
Cuant che, plui tart, i vevin contât che chel mostri a nol jere âltri che une cavoce disvuedade e taiade cul curtis e cuntune cjandele impiade dentri, lui al veve zurât di svindicâsi. Ma, in te famee dai spachets, cemût spaventâ cualchidun?
Cussì se cjapave cui vicins e nol si fermave ni a Pasche ni da Nadâl, ni cul puestin, ni cul plevan.
La int e zirave ben ae largje par no fâsi cjapâ, ma:
- No vevial fat clamâ i pompîrs crodint che al ves il fûc in cjase?
- No vevial fat clamâ i carabinîrs parcé che une dí al veve inclaudât un cjan sul tronc dal cjariesâr?
- No vevial fat clamâ il plevan par un vueli sant?
- No vevial fat scjampâ le murose?
Naturalmentri, il fum al jere dome un vapôr chimic, ma i vicins a vevin vût pôre.
Il cjan al jere dome une pinache imbutide, ma le vicine a veve vût pôre.
Il moribont al jere dome so nono, che cuant che si jere sveât, viodint il plevan inzenoglât cul messâl, al jere scuasit muart dal ridi.
Cheste volte peró e jere fieste grande: la Gnot dai Muarts. Al scugnive fâ di plui.
Ma il pipinot picjât sot dal balcon nol veve fat pôre a di nissun.
Dome cuatri dîs dopo, cuant che la murose e jere lade a dîsi di finîle e di tirâ vie chê porcarie, e veve viodût che il pipinot al jere lui.
di Jaio Furlanâr
Conte n. 79
Conte n. 79
Etichetis: Contis, Gjenar di orôr, Gjenar ironic, Jaio Furlanâr
Iscriviti a: Coments al post (Atom)